Pasukan Khas Jihad tangani inflasi tolak syor apung harga telur, import

PUTRAJAYA, 25 Okt – Pasukan Khas Jihad Tangani Inflasi menolak syor supaya harga telur ayam diapungkan atau diimport dari luar negara, walaupun berlaku kekurangan bekalan domestik ketika ini, kata Pengerusinya Tan Sri Annuar Musa.

Beliau yang juga Menteri Komunikasi dan Multimedia mengesahkan terdapat kekurangan lebih 96 juta biji bekalan telur sebulan, berikutan pengeluaran bulanan hanya 871.9 juta biji berbanding keperluan sebanyak 968.8 juta biji, susulan kenaikan kos pengeluaran.

“Kita sama sekali tidak melihat opsyen import sebagai satu penyelesaian. Pertama kerana kedudukan harga telur di luar jauh lebih mahal, jadi tak mungkin kita import telur yang lebih mahal dan jual murah di negara kita, selain kita nak jaga industri pengeluaran tempatan.

“Kalau harga telur diapungkan pula, harga dijangka melonjak tidak kurang 12 sen, maka pasukan tidak memperakukan cadangan ini walaupun pengapungan dilihat sebagai satu jalan keluar yang lebih kekal, terutama sekali mengikut pandangan pengeluar di ladang,” katanya pada sidang media selepas mempengerusikan mesyuarat pasukan itu, di sini hari ini.

Bagi menangani isu itu, katanya pasukan berkenaan mengesyorkan supaya subsidi lapan sen bagi sebiji telur ditambah sebanyak dua sen, yang melibatkan implikasi kewangan sebanyak RM20 juta sebulan atau harga kawalan sedia ada dinaikkan sebanyak dua sen sebiji.

Annuar berkata ketika ini harga telur ayam di peringkat ladang bagi gred A adalah 41 sen sebiji, gred B 39 sen dan 37 sen bagi gred C.

“Jadi kalau kos gred A 41 sen dicampur lapan sen (subsidi) berjumlah 49 sen, pendapatan pengeluar dua sen lebih rendah daripada kos pengeluaran. Ini menyebabkan sebahagian penternak mengambil tindakan seperti menghapuskan ayam yang telah capai umur tertentu lebih awal. Lazimnya ayam berusia mencapai usia 80 ke 85 hari yang boleh lagi bertelur, tapi terpaksa dilupuskan untuk menjimatkan kos.

“Ayam gantian kepada yang telah disembelih pula pengeluarannya agak perlahan, menyebabkan keseluruhan pengeluaran terus merosot dan ini akan terus menjejaskan bekalan telur dalam negara,” katanya.

Memandangkan salah satu opsyen yang dicadangkan melibatkan implikasi kewangan dalam keadaan Parlimen dibubarkan, beliau berkata cadangan berkenaan sudah dirujuk kepada Perdana Menteri dan Menteri Kewangan semasa mesyuarat berkenaan berlangsung, kerana keputusan segera perlu dibuat.

Annuar berkata pasukan berkenaan, meminta kerjasama pengeluar telur supaya tidak melupuskan ayam telur pada usia lebih awal dan menyeru pihak industri, mengemukakan syor lain bagi mengatasi kekurangan bekalan lebih 96 juta biji telur ketika ini.

Dari segi penguatkuasaan terhadap harga ayam dan telur, beliau berkata sejak 5 Feb lepas sebanyak 151 kes telah dikenal pasti di bawah kesalahan menjual melebihi harga maksimum.


Hari Kebangsaan 2020 dalam norma baharu penuh bermakna

PUTRAJAYA, 31 Ogos – Diiringi semangat cintakan tanah air yang membara, sambutan Hari Kebangsaan 2020 berlangsung di Dataran Pahlawan Negara di sini hari ini dalam persekitaran norma baharu, namun tetap penuh bermakna ketika negara masih berjuang mendepani pandemik COVID-19.

Bertemakan ‘Malaysia Prihatin’ dengan atur cara sederhana, kehadiran di Dataran Pahlawan Negara yang julung kali dipilih sebagai lokasi sambutan Hari Kebangsaan terhad kepada dif kehormat, anggota keselamatan dan petugas bagi memastikan majlis berjalan mengikut prosedur operasi standard.

Hadirin perlu melakukan saringan suhu badan dan mendaftar masuk menggunakan aplikasi MySejahtera serta memakai pelitup muka sebagai langkah mencegah penularan wabak COVID-19, manakala kerusi untuk dif kehormat disusun dengan jarak satu meter antara satu sama lain sebagai mematuhi penjarakan fizikal.

Meskipun rakyat Malaysia tidak dapat menyaksikan detik penting negara itu di lokasi seperti kebiasaan pada setiap tahun, mereka tetap berpeluang mengikuti sambutan ulang tahun tersebut secara langsung melalui televisyen dan laman media sosial.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah yang berkenan berangkat ke sambutan Hari Kebangsaan 2020, tiba di Dataran Pahlawan Negara pada 8 pagi, dan ini disusuli nyanyian lagu keramat, Negaraku, sebagai menandakan bermulanya acara sambutan.

Keberangkatan tiba Seri Paduka berdua disambut Perdana Menteri Tan Sri Muhyiddin Yassin dan  isteri, Puan Sri Noorainee Abdul Rahman serta Menteri Komunikasi dan Multimedia Datuk Saifuddin Abdullah dan isteri, Datin Norlin Shamsul Bahri.

Usai Negaraku, Seri Paduka berdua kemudian berangkat ke Dewan Serbaguna Dataran Pahlawan Negara di mana Yang di-Pertuan Agong berkenan menyampaikan Titah Diraja bersempena Hari Kebangsaan 2020 yang merupakan tumpuan utama sambutan tahun ini.

Titah Diraja pertama disempurnakan oleh Yang di-Pertuan Agong keempat Almarhum Tuanku Ismail Nasiruddin Shah pada 31 Ogos 1970 serentak dengan perisytiharan Rukun Negara.

Sebelum Titah Diraja itu, hadirin di Dewan Serbaguna Dataran Pahlawan Negara dipertontonkan dengan cuitan siaran langsung Hari Kebangsaan 2020 yang disiarkan stesen televisyen Radio Televisyen Malaysia (RTM) yang ditayangkan pada skrin besar.

Dalam Titah Diraja itu,  Yang di-Pertuan Agong menegaskan  lima prinsip Rukun Negara adalah formula rakyat berbilang bangsa hidup secara rukun dan damai, dan prinsip tersebut seharusnya menjadi panduan serta amalan oleh semua pihak termasuk pemimpin negara, kerajaan dan rakyat Malaysia.

Bersempena sambutan Hari Kebangsaan dan Ulang Tahun ke-50 Rukun Negara, Seri Paduka turut mengajak seluruh rakyat untuk menghargai serta menjaga kemerdekaan dan keamanan yang dikecapi negara.

Hadirin dipertontonkan dengan rakaman perarakan 63 ekor kuda daripada pelbagai agensi yang membawa Jalur Gemilang diketuai Presiden Perbadanan Putrajaya (PPj) Datuk Dr Aminuddin Hassim dari Jambatan Putra ke Dataran Putra, Presint 1 di sini.

Ini diikuti  acara penyerahan bendera kepada kumpulan Penaik Jalur Gemilang oleh Pengerusi Ekuestrian Angkatan Tentera Malaysia (ATM) Kol Norazrin Shamsudin. Acara kemudian diteruskan dengan menaikkan Jalur Gemilang.

Program siaran diteruskan dengan bacaan ikrar di Dataran Tugu Negara, Kuala Lumpur diketuai oleh Dr Izwan Effendy Zainuddin daripada Jabatan Kesihatan Wilayah Persekutuan Kuala Lumpur dan disertai 66 petugas barisan hadapan.

Petugas barisan hadapan terlibat adalah daripada Jabatan Bomba dan Penyelamat Malaysia (JBPM), Agensi Pengurusan Bencana Negara (Nadma), Jabatan Penerangan, Kementerian Kesihatan, Angkatan Tentera Malaysia (ATM), Jabatan Imigresen, Jabatan Pertahanan Awam Malaysia (JPAM) dan Dewan Bandaraya Kuala Lumpur.

Sambutan diteruskan dengan siaran dendangan lagu Malaysia Prihatin yang digubah oleh Ketua Perkhidmatan Muzik RTM Datuk Mokhzani Ismail dan lirik ditulis El Sol Akhmad.

Lagu nyanyian empat penyanyi terkenal tanah air Aina Abdul, Siti Sarah Raisuddin, Alif Satar dan Syamel di Dataran Merdeka, Kuala Lumpur itu dicipta sebagai penghargaan kepada barisan hadapan dan rakyat Malaysia yang bersatu hati bersama kerajaan mendepani pandemik COVID-19.

Turut ditampilkan ialah kapsul pengkisahan barisan hadapan, rakaman segmen perbarisan kontinjen Polis Diraja Malaysia (PDRM) di Pusat Latihan Polis (Pulapol), Kuala Lumpur dan segmen persembahan Jalur Gemilang di Dataran Merdeka.

Segmen perbarisan PDRM itu turut mengetengahkan aset dan helikopter PDRM yang dilihat melintasi ruang udara Pulapol  serta demonstrasi kemahiran seni mempertahankan diri Pasukan Simpanan Persekutuan dengan menggunakan perisai dan cota tanpa sebarang senjata api.

Turut dipertontonkan ialah segmen garaj maya PDRM yang menonjolkan aset-aset pasukan marin PDRM termasuk bot ronda PC31 yang diperoleh tahun lepas.


Risiko COVID-19, Mesyuarat Khas Parlimen Isnin ini ditangguh

Menerusi notis dikeluarkan Setiausaha Dewan Rakyat Nizam Mydin Bacha Mydin kepada Ahli-ahli Dewan Rakyat bertarikh hari ini, pejabat Yang Dipertua Dewan Rakyat telah dimaklumkan oleh Perdana Menteri Tan Sri Muhyiddin Yassin berhubung penangguhan persidangan berkenaan selaras Peraturan Mesyuarat 11(3) Peraturan-peraturan Majlis Mesyuarat Dewan Rakyat.

“Penangguhan ini adalah selaras dengan cadangan Ketua Pengarah Kesihatan (Tan Sri Dr Noor Hisham Abdullah) serta penilaian risiko semasa yang telah dijalankan oleh Kementerian Kesihatan (KKM).

“…susulan perkembangan terbaharu penularan jangkitan COVID-19, yang mana KKM berpendapat bahawa Parlimen Malaysia merupakan lokaliti berisiko berlakunya penularan jangkitan itu,” demikian menurut notis itu.

Menurut notis itu juga, setiausaha Dewan Rakyat memaklumkan beliau telah diarahkan oleh Timbalan Yang Dipertua Dewan Rakyat Datuk Mohd Rashid Hasnon untuk mengemukakan pemberitahuan itu kepada Ahli-ahli Dewan Rakyat untuk tidak bersidang pada Isnin ini.

Semalam, Dr Noor Hisham dalam kenyataan berkata 11 kes positif COVID-19 dikesan di Parlimen ketika berlangsungnya persidangan berkenaan, dengan 10 kes positif dikesan melalui Kit Ujian Rapid Antigen (RTK Ag) menggunakan air liur, manakala satu lagi menerusi ujian saringan Tindak Balas Berantai Polimerase Masa Nyata (RT-PCR).

Mesyuarat Khas Penggal Ketiga Parlimen Ke-14 itu dijadual berlangsung selama lima hari mulai 26 hingga 29 Julai dan 2 Ogos bagi Dewan Rakyat, manakala bagi Dewan Negara pula ditetapkan selama tiga hari mulai 3 Ogos.


295 jemaah haji Malaysia selamat tiba di Madinah

MADINAH, 5 Jun – Seramai 295 orang jemaah haji yang merupakan kumpulan pertama, selamat tiba di Lapangan Terbang Antarabangsa Putera Mohammad Abdulaziz kira-kira pukul 9.30 malam tadi waktu Malaysia.

Ketibaan mereka di Hotel Anwar Al Madinah Movenpick yang terletak bersebelahan dengan perkarangan Masjid An Nabawi disambut oleh Konsul Haji Mohammad Saimi Mat Som, Konsul di Pejabat Konsulat Jeneral Malaysia Farah Syafina Bahari dan Muhammad Hafiz Bahar Ketua Canseri, Konsulat Malaysia di Jeddah.

Mohammad Saimi berkata Lembaga Tabung Haji (TH) amat bersyukur atas ketibaan itu, dan ia memecah kerinduan pada senario musim haji selepas dua tahun tertangguh, akibat pernularan wabak COVID-19.

“Kami mengucapkan setinggi penghargaan dan terima kasih kepada kepimpinan kerajaan Arab Saudi  terutama penjaga dua kota suci Raja Salman Abdulaziz dan Putera Mahkota Mohamad Salman, di atas keputusan membuka ibadat haji kepada negara luar.

“Kami juga mengucapkan terima kasih kepada Kementerian Haji dan Umrah Arab Saudi, Kementerian luar, Syarikat Adila dan pihak berkuasa tempatan serta Kedutaan Malaysia di Arab Saudi, yang sentiasa membantu memudahkan apa juga peraturan-pertauran dan syarat syarat yang perlu dipatuhi dalam semua urusan jemaah haji Malaysia,” katanya ketika ditemui pemberita di sini.

Tambah beliau dengan ketibaan jemaah tersebut bermulalah operasi haji di Tanah Suci dan pihaknya akan terus memastikan kemudahan dapat diuruskan dengan baik dan teratur.

Mereka juga perlu mengikuti segala nasihat dan prosesur operasi standard (SOP) yang dikeluarkan oleh petugas dari semasa ke semasa. Cuaca di Madinah agak panas yang mencecah 50 darjah celcius dan elakkan terdedah terlalu lama di bawah cahaya matahari”  katanya.

Seramai 14,306 orang jemaah haji Malaysia akan menunaikan ibadat Rukun Islam kelima itu pada tahun ini dan mereka dijadualkan tiba di Madinah serta Makkah secara berperingkat. – BERNAMA


KKMM, MOF bentang memorandum jemaah menteri untuk selesaikan isu berkaitan DNB

PUTRAJAYA, 18 Feb – Kementerian Komunikasi dan Multimedia (KKMM) dan Kementerian Kewangan (MOF) akan membentangkan memorandum Jemaah Menteri pada bulan depan untuk menyelesaikan isu berkaitan Digital Nasional Berhad (DNB).

Menteri Komunikasi dan Multimedia Tan Sri Annuar Musa berkata kedudukan DNB dan sistem Rangkaian Borong Tunggal (Single Wholesale Network) atau ‘Dual Wholesale Network’ yang menjadi perdebatan dan polemik itu perlu diselesaikan segera, susulan hasil mesyuarat Majlis Ekonomi Digital dan Revolusi Perindustrian Keempat Negara (MED4IRN) yang diadakan semalam.

“Kalau dibiarkan berlarutan ia akan menjejaskan program pelaksanaan 5G yang merupakan faktor utama kepada program Rangka Tindakan Ekonomi Digital Malaysia dan pelaksanaan MyDIGITAL,” katanya kepada media selepas menghadiri Majlis Apresiasi Sukarelawan Operasi Bantu Hingga Selesai (Op BAHIS) di sini hari ini.

Annuar berkata Perdana Menteri Datuk Seri Ismail Sabri Yaakob telah mengarahkan KKMM dan MOF untuk mengemukakan memorandum Jemaah Menteri bagi memuktamadkan konsep dan ‘way forward’ (jalan penyelesaian) dalam soal melaksanakan jalur lebar 5G.

“Ini telah disiapkan dan semalam kedua-dua kementerian (KKMM dan MOF) telah duduk bersama dan muktamadkan draf memorandum yang akan diedarkan kepada beberapa kementerian yang berkaitan untuk mendapatkan pandangan,” katanya yang menyasarkan pembentangan memorandum itu dibuat pada minggu pertama Mac.

Annuar berkata perdana menteri telah memberi arahan supaya setiap agensi dan kluster membuat pelaporan kepada MED4IRN setiap tiga bulan dan ini termasuk kluster yang dipengerusikannya iaitu Kluster Infrastruktur Digital dan Data.

“Ini bermakna negara kita meletakkan agenda digital ekonomi dan program 4IR (Revolusi Perindustrian Keempat) serta pelaksanaan MyDIGITAL pada keutamaan yang tinggi,” katanya.

Beliau berkata beberapa kertas cadangan telah dibentangkan pada MED4IRN semalam antaranya berkaitan mewujudkan projek ikonik sebagai dorongan pelaksanaan program ekonomi digital.

Annuar dalam pada itu berkata ‘roll out’ Jalinan Digital Negara (JENDELA) pada masa ini mengikut jadual malah ada juga ‘sedikit mendahului jadual’.

Menurutnya, jumlah premis bagi program ‘Point of Presence’ (PoP) yang menyasarkan sembilan juta rumah, kini sudah menghampiri tujuh juta premis dan bakal mencapai 100 peratus menjelang 2023.

Mengenai Op BAHIS cetusan KKMM berkonsepkan ‘keluarga angkat’ untuk membantu mangsa banjir, Annuar berkata kira-kira 1,500 sukarelawan KKMM telah turun padang membersihkan 172 rumah di Kampung Sungai Lui, Bukit Changgang dan Taman Sri Muda dan misi juga membantu mengangkut keluar kira-kira 6,000 tan sampah dari ketiga-tiga lokasi tersebut.

Mangsa turut menerima bantuan berjumlah RM1,000 iaitu wang tunai RM500 serta barang keperluan bernilai RM500 yang disumbangkan oleh pertubuhan bukan kerajaan dan rakan strategik.- BERNAMA


MCMC proaktif bagi menyelesaikan masalah capaian Internet rakyat di seluruh negara

KUALA LUMPUR 29 Jan. – Suruhanjaya Komunikasi dan Multimedia (MCMC) mengambil pendekatan proaktif bagi menyelesaikan masalah capaian Internet rakyat di seluruh negara yang mendapat liputan meluas media massa.

MCMC dalam kenyataan hari ini memaklumkan ia termasuk masalah capaian Internet di lapan lokasi iaitu Kampung Banggol Pak Esah, Pasir Puteh; Kampung Siram, Kedai Tanjong, Pasir Mas; Kampung Aring 5 Gua Musang di Kelantan; Kampung Kaum Asli Kemidak, Bekok, Segamat di Johor; Pulau Aman di Pulau Pinang; Kampung Labi, Beaufort; Kampung Panikuan, Kudat dan Kampung Waluhu, Ranau di Sabah.

“Bagi masalah capaian internet yang dihadapi penduduk setempat dan pelajar sekolah di Kampung Banggol Pak Esah di Kelantan, MCMC telah menghubungi Telekom Malaysia Berhad (TM) untuk melaksanakan kerja penyambungan talian tetap Unifi ke rumah pengadu.

“Untuk penyelesaian jangka panjang bagi kawasan tersebut, sebuah menara telekomunikasi di Kampung Batu Selinsing akan dinaik taraf kepada teknologi 4G di bawah projek Jalinan Digital Negara (JENDELA),” menurut kenyataan itu.

Selain itu, masalah capaian internet tidak stabil di Kampung Siram, Kedai Tanjong di Pasir Mas, Kelantan diselesaikan selepas pihak TM memasang talian Unifi di rumah pengadu manakala di Kampung Aring 5, Gua Musang, tinjauan dan tindakan menguji kekuatan isyarat setiap syarikat telekomunikasi telah dijalankan di lokasi itu.

Bagi pelan jangka panjang, sebuah menara telekomunikasi baharu di bawah projek JENDELA akan dibina di kawasan ini dan masalah capaian internet lemah di Kampung Kaum Asli Kemidak, Bekok, Segamat, juga bakal diatasi dengan pembinaan menara telekomunikasi baharu di bawah Pelan JENDELA Fasa 1 yang kini dalam proses tender.

“Ini adalah langkah pihak MCMC untuk membantu dengan secepat mungkin kawasan yang terkesan selain daripada mempercepatkan perancangan sedia ada agar penduduk setempat dapat melaksanakan aktiviti seharian mereka dengan lancar,” menurut kenyataan itu.

Seterusnya, bagi masalah capaian internet di Pulau Aman, Pulau Pinang, Celcom telah mengalihkan satu sektor antena di menara telekomunikasi Bukit Batu Kawan untuk menghala ke kawasan aduan bagi meningkatkan kualiti liputan di lokasi itu sebagai langkah penyelesaian sementara.

Untuk langkah penyelesaian jangka panjang, pembinaan sebuah menara baharu bakal dicadangkan dalam pelan JENDELA akan datang dan permohonan pihak penyedia perkhidmatan agar tabung Pemberian Perkhidmatan Sejagat (PPS) digunakan untuk membina menara baharu di kawasan PPS sedia ada sedang dipertimbangkan.

Kisah sekumpulan pelajar di Kampung Waluhu, Ranau yang terpaksa meredah hutan dan berdepan risiko binatang buas semata-mata untuk mendapatkan capaian internet ditangani dengan perancangan membina sebuah menara baharu Kg. Singgaron Baru di bawah perancangan JENDELA.

Menara berkenaan akan dibina pada lokasi yang bersesuaian bagi memberikan liputan lebih baik kepada Kg. Singgaron Baru dan Kg. Waluhu dan penduduk di sana juga boleh memanfaatkan kemudahan yang disediakan di PIK Kg. Bongkud.


Lokman Adam tidak mengaku sebar berita palsu vaksin, virus COVID-19

Lokman, 48, selaku Orang Kena Saman (OKS) bagaimanapun mengaku tidak bersalah selepas kedua-dua pertuduhan itu dibacakan di hadapan Hakim M. M. Edwin Paramjothy.

Mengikut pertuduhan pertama dan kedua, Lokman didakwa menyebarkan berita tidak benar melalui rakaman audio visual tentang kemasukan warga India ke Malaysia yang menjadi penyebab penyebaran virus COVID-19 dan kematian seorang pegawai polis yang dikaitkan dengan vaksin.

Penyebaran itu melalui aplikasi media sosial Facebook atas nama profil “Lokman Adam” itu dengan niat untuk menyebabkan kebimbangan kepada orang awam yang didakwa dilakukan pada 10.55 malam, 3 Mei dan 10.38 malam, 9 April lalu.

Dua rakaman itu kemudian dilihat di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersil, Ibu Pejabat Polis Bukit Aman, Tingkat 27, Menara KPJ, di sini pada 4.40 petang, 9 Mei dan 8.55 malam, 11 April.

Kedua-dua kesalahan itu didakwa mengikut Seksyen 4 (1) Ordinan Darurat (Kuasa-Kuasa Perlu) (No.2) 2021 yang memperuntukkan hukuman denda maksimum RM100,000 atau penjara maksimum tiga tahun atau kedua-duanya, jika sabit kesalahan.

Terdahulu, Pengarah Pendakwaan Negeri Wilayah Persekutuan Kuala Lumpur Datin Kalmizah Salleh menawarkan jaminan RM30,000 bagi setiap pertuduhan dengan seorang penjamin berserta syarat tambahan pasport OKS diserahkan kepada mahkamah.

“Pihak kami memohon untuk penyerahan pasport OKS kerana kawasan Lembah Klang akan memasuki Fasa 3 Pelan Pemulihan Negara (PPN) dan kemungkinan sempadan negara akan dibuka tidak lama lagi,” katanya.

Peguam Logen Eskander yang mewakili Lokman memohon jaminan rendah serta pasport anak guamnya tidak ditahan atas alasan sempadan negara masih belum dibuka.

Mahkamah membenarkan Lokman diikat jamin RM10,000 bagi setiap pertuduhan dengan seorang penjamin dan menetapkan 25 Nov depan untuk sebutan semula kes.


Lebih RM2.2 juta ubat tidak berdaftar dirampas, 2,600 laman sesawang jual ubat berbahaya disekat- KP Kesihatan

PUTRAJAYA 13 Jun – Pihak berkuasa telah menyekat akses ke atas 2,600 laman sesawang yang menawarkan ubat-ubatan berbahaya, serta merampas ubat-ubatan tidak berdaftar bernilai lebih RM2.2 juta dalam Operasi Pangea XIV yang dijalankan di seluruh negara bermula 18 hingga 25 Mei lalu.

Operasi itu melibatkan Kementerian Kesihatan (KKM), National Central Bureau/Interpol Malaysia, Jabatan Kastam Diraja Malaysia serta Suruhanjaya Komunikasi dan Multimedia Malaysia yang menumpukan pada laman sesawang dan media sosial yang menawarkan ubat-ubatan berbahaya dan peranti perubatan.

Ketua Pengarah Kesihatan Tan Sri Dr Noor Hisham Abdullah berkata tumpuan Operasi Pangea XIV pada tahun ini ialah penjualan yang disalahgunakan bagi tujuan rawatan COVID-19 kerana terdapat penjual yang tidak bertanggungjawab mengambil peluang mendapatkan keuntungan dengan menjual produk perlindungan bagi wabak COVID-19.

“Buktinya, ubat-ubatan terkawal yang dikatakan untuk rawatan COVID-19, pelitup muka, termometer, sarung tangan, gaun pembedahan, kit ujian untuk COVID-19, nasal aspirator dan swab beralkohol yang tidak berdaftar dengan Pihak Berkuasa Peranti Perubatan banyak dijual dalam talian.

“Selain itu, terdapat trend peningkatan penjualan bahan psikotropik oleh penjual yang tidak bertauliah di platform yang sama,” katanya dalam kenyataan hari ini.

Mengulas Operasi Pangea XIV itu, beliau berkata sebanyak 2,600 laman sesawang termasuk Dark Web dikesan menjual produk farmaseutikal yang menyalahi peruntukan undang-undang telah dipantau, disiasat dan diambil tindakan.

Dalam tempoh operasi itu juga, sebanyak 972 bungkusan pos telah diperiksa dan 157 daripadanya didapati mengandungi 9,115 unit produk farmaseutikal tidak berdaftar bernilai RM108,352.00.

“Berbanding dengan Operasi Pangea pada tahun lalu, lebih 60 peratus produk yang dirampas pada tahun ini adalah ubat-ubatan terkawal di bawah Akta Racun 1952 manakala 18 peratus daripada ubat-ubatan terkawal yang dirampas adalah di bawah kategori bahan psikotropik.

Dr Noor Hisham berkata pemeriksaan turut dijalankan di semua pintu masuk utama seluruh negara melibatkan kargo udara, lapangan terbang, pos sempadan dan terminal feri, dan hasilnya sebanyak 961 unit ubat-ubatan tidak berdaftar bernilai RM42,213 dirampas.

“Aktiviti penguatkuasaan lain yang dijalankan melibatkan serbuan bersasar ke atas penjual dan premis perniagaan yang terlibat dengan penjualan secara dalam talian.

“Semasa operasi kali ini, 94 premis perniagaan yang menjual produk farmaseutikal yang tidak berdaftar dan juga premis yang mengedarkan bahan psikotropik yang tidak berdaftar telah diserbu,” katanya.

Beliau berkata dalam serbuan dilakukan, sebanyak 61,864 unit produk farmaseutikal yang menyalahi peruntukan undang-undang telah dirampas untuk tindakan lanjut dengan nilai rampasan dianggarkan RM2,071,855.

Dr Noor Hisham berkata aktiviti kesedaran kepada orang awam mengenai potensi bahaya membeli ubat-ubatan secara dalam talian juga merupakan sebahagian daripada Operasi Pangea XIV.

“Sebanyak 206 kempen kesedaran pengguna telah diadakan sepanjang tempoh Operasi Pangea XIV dan antara usaha yang dijalankan ialah kempen kesedaran melalui media sosial, termasuk panduan video mengenai pembelian ubat dalam talian yang selamat,” katanya.

Beliau berkata KKM masih memantau laman sesawang dan media sosial serta menggiatkan aktiviti penguatkuasaan dalam menangani isu penjualan produk farmaseutikal dan peranti perubatan dalam talian walaupun setelah Operasi Pangea berakhir.

Dr Noor Hisham berkata orang ramai perlu memastikan produk kesihatan yang dijual sama ada dalam talian ataupun di premis mempunyai pelekat keselamatan hologram dan nombor pendaftaran produk sebelum membeli produk tersebut.

Status pendaftaran produk boleh disemak dengan melayari laman sesawang http://www.npra.gov.my di ruangan “Product Status” atau orang ramai juga boleh memuat turun aplikasi NPRA Product Status daripada Google Play Store, Apple App Store atau Huawei AppGallery bagi tujuan semakan.


MMU kekalkan yuran istimewa, bantu ringan beban ibu bapa dan pelajar

MELAKA 20 Julai – Universiti Multimedia (MMU), mengambil inisiatif untuk terus mengekalkan kadar yuran istimewa bagi program Asasi dan pelepasan yuran kemasukan baharu bagi pengambilan Julai 2022.

Presiden MMU, Prof Datuk Dr Mazliham Mohd. Su’ud berkata, harga istimewa itu mula diperkenalkan pada tahun lalu bagi meringankan beban ibu bapa dalam situasi pandemik, dan kini kadarnya dikekalkan walaupun negara berada di fasa peralihan ke endemik.

Beliau berkata, memandangkan isu kewangan menjadi antara kebimbangan pelajar dan ibu bapa pada waktu ini, justeru MMU mengambil inisiatif ini dengan mengurangkan yuran pengajian Asasi bagi memastikan semua bakal pelajar yang layak dapat melanjutkan pelajaran untuk mencapai cita-cita cemerlang pada masa depan.

“Inisiatif ini juga mencerminkan komitmen universiti untuk melahirkan lebih ramai bakat digital masa depan yang memiliki pengetahuan dan kemahiran yang relevan menerusi program dan sukatan pelajaran di MMU,” katanya.

Tambahnya, harga istimewa itu adalah antara peluang terbaik yang ditawarkan pada Hari Terbuka MMU pada 23 dan 24 Julai 2022 di MMU Land di Kampus Melaka.

Untuk rekod, MMU ditubuhkan pada tahun 1997 dan mempunyai dua kampus utama iaitu Cyberjaya dan Melaka, yang menawarkan program asasi, prasiswazah dan pascasiswazah dalam bidang Teknologi Maklumat dan Sains Komputer, Multimedia Kreatif dan Seni Sinematik, Perniagaan dan Pengurusan, Kejuruteraan, Komunikasi Strategik, dan Undang-undang.


Dera kanak-kanak: Jurujual kenderaan, pembantu rumah direman seminggu

JOHOR BAHRU, 4 Oktober – Seorang lelaki dan pembantu rumah warga Indonesia yang disyaki mendera seorang kanak-kanak lelaki berusia tiga tahun sembilan bulan sehingga maut di Jalan Ria 2 Taman Skudai di sini dua hari lepas, direman tujuh hari bermula hari ini.

Perintah reman hingga 10 Okt depan terhadap jurujual kenderaan berusia 28 tahun dan wanita berusia 40 tahun itu dikeluarkan Majistret R Salini di Mahkamah Majistret di sini, hari ini, bagi membolehkan kes disiasat mengikut Seksyen 302 Kanun Keseksaan.

Semalam, Ketua Polis Johor Datuk Kamarul Zaman Mamat berkata lelaki yang disyaki mendera kanak-kanak itu merupakan rakan kepada bapa mangsa dan kejadian berlaku di rumah lelaki itu.


PRU15: KKM, SPR bincang protokol selamat untuk pengundi positif COVID-19

“COVID-19 akan berada dengan kita. Kalau kita nafikan hak mereka (pengundi positif) untuk mengundi, kita nafikan hak berperlembagaan,” katanya dalam sidang media selepas melancarkan Laporan Tahunan Clinical Research Malaysia (CRM) 2021 dan Laporan Projek Realisasi Fasa 1 (P1RP) di sini hari ini.

Pada hari mengundi bagi Pilihan Raya Negeri Johor 12 Mac lepas, seorang pengundi dikenakan kompaun RM1,000 kerana hadir ke pusat mengundi walaupun masih dalam tempoh kuarantin selepas dijangkiti COVID-19.

“Jika mereka ingin pergi mengundi pula, siapa yang akan bawa mereka, atau bawa mereka ke saluran mana. Adalah kita akan ada saluran khusus untuk pesakit COVID-19. Jadi perkara ni semua melibatkan masa sedikit,” katanya.

“Kita perlu cari masa paling sesuai iaitu masa dan tempoh risiko paling rendah untuk adakan PRU15 kerana ia libatkan ramai orang keluar berkempen dan mengundi,” katanya.

Perdana Menteri Datuk Seri Ismail Sabri Yaakob sebelum ini dilaporkan berkata isu pembubaran Parlimen bagi memberi laluan kepada PRU15 akan dibincangkan dalam kalangan lima pemimpin utama UMNO atau disebut “Top Five”, dan menurutnya jika UMNO yakin mampu menang, pilihan raya tidak akan dilengahkan walaupun sesaat.

“Sekarang kita berdepan Omicron BA.2 dan bagaimana kesannya terhadap satu-satu kes dan kesan serius sedang dikaji supaya kita dapat buat satu rumusan ke arah menuju pandemik ,” katanya. – BERNAMA


KPM umum 10 prakarsa kebajikan guru

Menteri Pendidikan Fadhlina Sidek berkata, 10 perkara itu diumumkan bagi membantu mengurangkan kos sara hidup, merancakkan ekonomi negara, selain meningkatkan kesejahteraan warga pendidik.

Katanya, perkara pertama ialah penambahbaikan Surat Pekeliling Ikhtisas Bil. 5/2002: Lawatan Sekolah Pada Hari Persekolahan, yang menggalakkan pihak sekolah menganjurkan lawatan berunsur pendidikan kepada pelajar.

Jelasnya, bagi memastikan peluang adil kepada semua murid mengikuti lawatan, maka maka lawatan semasa hari persekolahan diberikan dua kali dalam setahun bagi setiap murid dan boleh dilakukan berdasarkan keperluan, kemampuan dan kesesuaian sekolah, berbanding hanya maksimum dua kali dalam setahun bagi setiap sekolah sebelum ini.

“Lawatan semasa hari persekolahan akan dikira sebagai sebahagian proses pengajaran dan pembelajaran (PdP),” katanya ketika berucap pada Sambutan Hari Guru Peringkat Kebangsaan Kali Ke-52 Tahun 2023 di Pusat Dagangan Antarabangsa Melaka (MITC), di sini, hari ini.

Menurut Fadhlina, inisiatif kedua ialah memperluaskan sekolah Komprehensif K9 dengan pertambahan sepuluh buah sekolah lagi dalam usaha mengatasi isu keciciran murid khususnya di kawasan pedalaman dan orang asli.

Katanya, K9 adalah kesinambungan pendidikan rendah ke pendidikan menengah rendah (Tingkatan 1-3) di bawah satu bumbung dan di bawah pentadbiran guru besar di mana sehingga kini terdapat 12 buah Sekolah K9 beroperasi di seluruh negara.

Katanya, KPM menubuhkan SBJK untuk menggerakkan usaha dalam memberikan akses pendidikan kepada kanak-kanak jalanan dan terpinggir, selain mereka yang tidak memiliki dokumen pengenalan diri.

“Peluasan SBJK secara rintis akan dilaksanakan di Kota Kinabalu, Sabah. Semoga inisiatif ini akan dapat memberi akses pendidikan kepada semua murid dan membantu mengatasi masalah keciciran pembelajaran dan kos sara hidup keluarga bagi kanak-kanak gelandangan serta terpinggir,” katanya.

Selain itu, Fadhlina berkata, KPM bersama-sama Suruhanjaya Perkhidmatan Pendidikan (SPP) akan terus memperkasa pengurusan pengambilan pegawai perkhidmatan pendidikan bagi mengatasi isu kekosongan guru dalam mata pelajaran kritikal.

“Beberapa kaedah dan pendekatan strategik telah dipersetujui dan akan dilaksanakan termasuk peluasan kluster mata pelajaran bagi membolehkan lebih ramai calon berpotensi dilantik sebagai guru.

“Pengambilan juga diperluaskan kepada graduan-graduan berpotensi tinggi dari universiti swasta dan universiti luar negara bagi mata pelajaran kritikal dan sukar mendapat calon dari Universiti Awam seperti Bahasa Inggeris, Bahasa Melayu, Rekabentuk dan Teknologi dan Pendidikan Islam,” katanya.

Tambahnya, bagi perkara kelima, KPM bersetuju membenar dan memberi kelonggaran pemakaian baju korporat rasmi kementerian sewaktu bertugas bagi memberi keselesaam kepada guru-guru.

“Perkara seterusnya ialah pemansuhan kutipan sumbangan Hari Guru sejajar dengan hasrat KPM untuk memberi fokus kepada kebajikan dan mengurangkan beban tugas guru.

“Perkara ketujuh ialah mempertingkat peranan kumpulan Guru Insani Malaysia (GIM) yang bertujuan melahir pemimpin pelapis yang memahami dasar, semangat jati diri, patriotik, kreatif, berbakat, dan semangat kesukarelawanan dalam kalangan guru melalui bimbingan guru berpengalaman,” katanya.

Seterusnya, beliau memaklumkan, KPM bakal mempertingkat peranan Yayasan Guru Tun Hussein Onn (YGTHO) dalam meningkatkan profesionalisme guru dan menjaga kebajikan guru.

Katanya, YGTHO berfungsi untuk membantu KPM mengadakan program pembangunan sumber manusia dalam meningkatkan pembangunan profesionalisme guru untuk pendidikan negara yang berkualiti.

Manakala perkara kesembilan yang akan menjadi fokus KPM dalam menjaga kebajikan guru ialah penambahbaikan Standard Guru Malaysia 2.0 (SGM 2.0) yang menyaksikan penyertaan guru dalam SGM 2.0 melalui Sistem Guru Malaysia (SGMy) diiktiraf dan dianugerahkan mata kredit dalam Sistem Pengurusan Latihan KPM (SPLKPM).

“Perkara terakhir iaitu yang kesepuluh ialah KPM dengan kerjasama rakan strategik menyediakan peluang merehatkan minda melalui Program Cuti-cuti Cikgu mampu milik.
“Program ini ditawarkan melalui potongan harga tiket penerbangan, penginapan, pengangkutan darat serta taman tema dengan kerjasama Kementerian Pelancongan, Seni dan Budaya, (Tourism Malaysia), Kementerian Pengangkutan Malaysia, Airasia, Traveloka, dan Bank Rakyat.

“Selain menghargai sumbangan guru menerusi peluang pakej percutian menarik, inisiatif ini turut dapat mempromosikan destinasi pelancongan dan merancakkan ekonomi negara,” katanya.


Naib Presiden MUSA dilantik Setiausaha Agung FAM

PERSATUAN Bolasepak Malaysia (FAM) hari ini mengumumkan pelantikan Noor Azman Rahman sebagai Setiausaha Agungnya yang baharu berkuat kuasa 1 September 2022.

Pelantikan Noor Azman yang juga Naib Presiden Persatuan Bolasepak Melaka (MUSA) adalah bagi mengisi kekosongan ditinggalkan Mohd Saifuddin Abu Bakar yang mahu menumpukan kerjayanya di peringkat antarabangsa.

Noor Azman, 55, ketika ini bertugas sebagai Koordinator Presiden FAM sejak tahun 2018 apabila Datuk Wira Hamidin Mohd Amin dipilih sebagai Presiden FAM.

Terdahulu Noor Azman pernah dipilih sebagai Naib Presiden MUSA pada 2012 sebelum beliau dilantik sebagai Setiausaha Agung MUSA selama tiga tahun dari 2015 hingga 2018.

Selain pengalaman luas bersama MUSA dan Koordinator Presiden FAM, beliau juga pernah terlibat dengan beberapa jawatankuasa tetap FAM, antaranya sebagai Ahli Jawatankuasa Media FAM (2010-2013), Ahli Jawatankuasa Futsal dan Bola Sepak Pantai FAM (2014-2018) serta Ahli Jawatankuasa Pertandingan FAM (2018-2019).

Dalam pengurusan pasukan pula, Noor Azman pernah menjadi pengurus pasukan Liga FAM Melaka pada 2013, penolong pengurus pasukan Liga FAM Melaka pada 2014 serta penolong pengurus pasukan futsal kebangsaan dari 2014 hingga 2017.


Al Jufferi tekad buru emas keempat Kejuaran Silat Dunia sebelum bersara

KUALA LUMPUR, 21 Julai – Bergelut dengan kecederaan bahu kanan sejak Mei lepas tidak mematahkan semangat jaguh silat negara Mohd Al Jufferi Jamari yang optimis mempertahankan pingat emas Kejuaraan Silat Dunia, yang akan bermula Selasa depan di Ayer Keroh, Melaka.

Pesilat berusia 30 tahun itu yang sebelum ini menyatakan hasrat untuk bersara akan membuat penampilan keempat di pentas berprestij itu, tekad menutup kerjayanya dengan mencipta kenangan manis bagi mendedikasikan pingat emas terakhir kepada tanah air tercinta.

Mohd Al Jufferi yang sebelum ini menunjukkan prestasi cemerlang muncul juara edisi 2012, 2015 dan 2016 bagi acara kelas Putra E (65-70 kilogram) melakar sejarah sebagai pesilat pertama negara memenangi hatrik emas Kejuaraan Dunia itu sejak ia dianjurkan pada 1982.

“Kondisi badan saya sekarang sekitar 80 peratus, ketika latihan semalam juga bahu ada terkeluar sedikit, oleh itu kena buat pembedahan kalau tidak mahu jadi ‘frozen shoulder’ atau bahu kaku. Namun, saya dah bincang dengan Presiden Persekutuan Silat Kebangsaan Malaysia (Pesaka) Datuk Megat Zulkarnain Omardin dan buat keputusan untuk teruskan.

“Kesakitan itu tidak mematahkan semangat dan keyakinan saya untuk beraksi cemerlang sebab saya memang dilahirkan sebagai atlet yang perlu terus berjuang dalam apa jua keadaan,” katanya kepada pemberita semalam.

Mohd Al Jufferi yang turut meraih empat pingat emas Sukan SEA berturut-turut bermula 2011 hingga 2017, berkata kecederaan dan kesakitan bahu tahap serius adalah antara risiko yang perlu dihadapi, namun strategi dan teknik berhadapan pihak lawan sudah dibincangkan bersama barisan kejurulatihan sekiranya perkara berkenaan berulang.

Dalam pada itu, beliau turut memberi bayangan memerlukan rehat yang panjang selepas persaraannya bagi memberi ruang kepada rehabilitasi kecederaan sepanjang 15 tahun kerjayanya dalam dunia persilatan dan memberi tumpuan kepada keluarga.

“Saya juga perlu rehat yang lama sedikit selepas bersara sebab dalam keadaan anak saya sekarang (menghidap kanser) yang memerlukan kehadiran seorang ayah jadi saya mahu berada di samping keluarga,” katanya.

Beliau juga menasihati atlet silat muda negara untuk meningkatkan tahap mental terutamanya apabila berada dalam dunia pertempuran yang memerlukan semangat juang tinggi bagi terus menyumbang pingat untuk tanah air tercinta.

Edisi kali ini yang akan berlangsung di Pusat Dagangan Antarabangsa Melaka (MITC) di Ayer Keroh, Melaka bermula pada 26 hingga 31 Julai ini akan menyaksikan Mohd Al Jufferi beraksi dalam Kelas F (70-75 kilogram).


Rancangan kerajaan percepat pelaksanaan Borneonisasi antara fokus Dewan Rakyat hari ini

KUALA LUMPUR, 24 Mac – Perancangan kerajaan Persekutuan dalam mempercepatkan pelaksanaan Borneonisasi selaras dengan Perjanjian Malaysia 1963 antara yang dijangka menarik perhatian pada hari terakhir persidangan Dewan Rakyat hari ini.

Menurut Aturan Urusan Mesyuarat dalam laman sesawang Parlimen, soalan itu akan dikemukakan Jugah Anak Muyang (Bebas-Lubok Antu) kepada Perdana Menteri pada sesi Waktu Pertanyaan Menteri. Beliau juga ingin tahu mengenai jumlah pegawai dari Sabah dan Sarawak yang memegang jawatan Ketua Jabatan dan Jabatan Persekutuan di kedua-dua negeri itu.

Turut tersenarai, soalan Datuk Seri Shamsul Iskandar Mohd Akin (PH-Hang Tuah Jaya) kepada Menteri Pengajian Tinggi berkaitan inisiatif pengajian sepanjang hayat melalui kaedah Akreditasi Pembelajaran Berasaskan Pengalaman Terdahulu (APEL).

Shamsul Iskandar juga ingin tahu sejauh mana pengiktirafan diberikan kepada individu yang mengambil jalur itu untuk mendapat ijazah sarjana dan kedoktoran.

Pada sesi soal jawab pula, Datuk Amiruddin Hamzah (Pejuang-Kubang Pasu) meminta Menteri Kewangan menyatakan sama ada kerajaan bercadang untuk menyemak semula harga minyak di pam memandangkan harga minyak mentah meningkat ke USD95 setong (harga Brent pada 7 Feb lepas).

Amiruddin juga bertanyakan jumlah subsidi yang perlu ditanggung jika harga tidak disemak serta pendapatan tambahan kerajaan dengan kenaikan harga minyak mentah itu.

Selesai sesi tersebut, persidangan bersambung dengan pembentangan bacaan kali pertama melibatkan Rang Undang-undang Kesatuan Sekerja (Pindaan) 2022, Rang Undang-undang Keselamatan Sosial Pekerja (Pindaan) 2022 dan Rang Undang-undang Sistem Insurans Pekerjaan (Pindaan) 2022 yang kesemuanya dijangka dikemukakan Menteri Sumber Manusia.


Seremban lokasi kedua pasar awam ‘dikawal robot

IPOH 16 Mac. – Pasar Awam Seremban di Negeri Sembilan bakal menjadi pasar awam kedua di negara ini yang menerima tiga aplikasi robotik dan dilengkapkan dengan kecerdasan buatan (AI) mulai bulan depan.

Menteri Sains, Teknologi dan Inovasi Khairy Jamaluddin berkata Pasar Awam Seremban akan menjadi satu daripada pusat ujian teknologi berkenaan selepas Pasar Ayam Amanjaya, Ipoh yang menggunakan robot berkenaan sejak November tahun lalu.

“Kita sedang bekerjasama dengan Kementerian Perumahan dan Kerajaan Tempatan (KPKT) untuk melaksanakan teknologi sama di pasar lain antaranya di Seremban yang turut menjadi satu daripada pusat buat ujian robot ini.

Beliau berkata demikian selepas melancarkan Aplikasi Robotik Kecerdasan Buatan bersama-sama Menteri Perumahan dan Kerajaan Tempatan Datuk Zuraida Kamaruddin di Pasar Awam, di Pasar Ayam Amanjaya, di sini hari ini.

Mengulas mengenai penggunaan robot berkenaan di Pasar Ayam Amanjaya Ipoh itu, Khairy berkata pengujian dan demostrasi teknologi berkenaan yang melibatkan tiga aplikasi robotik dan satu AI yang dicipta oleh syarikat tempatan itu menjadikan pengurusan pasar berkenaan lebih cekap dan bersih.

“Terdapat empat teknologi terlibat. Yang pertama ialah robot untuk membersihkan lantai, ciptaan Ideasparq Robotics Sdn Bhd dan yang kedua adalah robot untuk mengangkut barang, ciptaan syarikat yang sama.

“Kita juga ada sistem pengurusan sisa iaitu robot pintar untuk mengutip sisa ciptaan Akar Indah Engineering Sdn Bhd dan juga perisian AI yang boleh mengesan pencerobohan dan keselamatan pasar yang dibangunkan oleh ITXOTIC Sdn Bhd,” katanya.

Sementara itu, ketika ditanya mengenai peruntukan projek itu, Khairy berkata dua syarikat yang mencipta robot berkenaan (Ideasparq dan Akar Indah) masing-masing menerima geran RM500,000 daripada Sandbox Inovasi dan Teknologi Nasional (NTIS) untuk terus membangunkan robot berkenaan.

Dalam sidang media yang sama, Zuraida menjelaskan program yang dilancarkan ini bertepatan dengan garis panduan yang dibentangkan KPKT di Kabinet untuk dilaksanakan di semua pasar di seluruh negara agar pembentukan atau pembinaan (pasar) lebih menepati standard yang ditetapkan.

“Aplikasi robotik dan AI di pasar ayam ini antara teknologi perkongsian pintar KPKT bersama-sama MOSTI (Kementerian Sains, Teknologi dan Inovasi). Alhamdulillah, ciptaan ini berjaya diuji di sini dan ia nampak lebih baik dan bersistematik.

Beliau menarik perhatian pihaknya merancang untuk memperkenalkan projek perintis ini di Seremban dan Taiping, selain mengenal pasti pasar-pasar lain yang telah bersiap siaga menerima teknologi tersebut agar pelaksanaannya lebih berkesan.

Jelasnya, antara kriteria pemilihan pasar tersebut adalah ia telah ditambah baik, mempunyai sistem teratur dan tersusun bagi memudahkan pergerakan robot itu.


Agong, Raja Permaisuri tiba di UK untuk lawatan khas

KUALA LUMPUR 18 Sept – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah tiba di London bagi lawatan khas selama 10 hari ke United Kingdom (UK) bermula hari ini.

Istana Negara menerusi kenyataan di Facebook rasmi memaklumkan pesawat khas yang membawa Seri Paduka berdua dan delegasi mendarat di Lapangan Terbang Luton, London pada 8 malam Jumaat waktu tempatan (3 pagi Sabtu waktu Malaysia).

Ketibaan  Al-Sultan Abdullah dan Tunku Azizah disambut Pesuruhjaya Tinggi Malaysia ke United Kingdom, Zakri Jaafar dan isteri Nor Aini Abdul Rahman.

Dalam lawatan khas berkenaan, Seri Paduka berdua dijadualkan berangkat melawat Projek Battersea Power Station di London, Suruhanjaya Tinggi Malaysia di Belgrave Square dan Pusat Penyelidikan Tun Abdul Razak di Brickendonbury, Hertford.

Atur cara lawatan khas itu turut diisi dengan pertemuan antara Yang di-Pertuan Agong dan Raja Permaisuri Agong bersama komuniti rakyat Malaysia di London.

Al-Sultan Abdullah turut dijadualkan berangkat menghadiri Sandhurst Reunion Dinner di Royal Military Academy Sandhurst iaitu tempat Seri Paduka pernah menimba ilmu ketenteraan dari 1978 hingga 1979.

Seri Paduka turut dijadualkan mengadakan pertemuan dengan Ketua Staf Pertahanan UK Sir General Nicholas Carter yang akan menyentuh hubungan kerjasama ketenteraan dua hala Malaysia dan United Kingdom.

Selepas lawatan khas berkenaan, Seri Paduka berdua berkenan beristirahat di London bermula dari 27 Sept dan dijadualkan berangkat pulang ke tanah air pada 23 Okt.

Lawatan khas itu merupakan kali kedua Seri Paduka ke United Kingdom sejak dipilih sebagai Yang di-Pertuan Agong selepas kali pertama pada Disember 2019, selama tujuh hari bermula 9 Dis 2019.

Sepanjang keberangkatan Al-Sultan Abdullah, Sultan Perak Sultan Nazrin Muizzuddin Shah yang juga Timbalan Yang di-Pertuan Agong akan menjalankan fungsi-fungsi Yang di-Pertuan Agong.


Maqis tahan dua ekor kucing British Shorthair dari Ukraine

Pengarah Perkhidmatan Kuarantin dan Pemeriksaan Malaysia (MAQIS) Selangor Dr Tarmisal Alimin berkata MAQIS mengesan kesalahan nombor mikrochip pada dua ekor kucing itu, ketika melakukan pemeriksaan di Kompleks Kargo KLIA.

“Nombor mikrochip yang terdapat pada badan kucing jenis British Shorthair itu, tidak sama dengan dokumen permit import yang diisytiharkan,” katanya dalam satu kenyataan hari ini.

Beliau berkata mengimport haiwan kesayangan dengan mengisytiharkan maklumat palsu, tidak tepat, atau mengelirukan, merupakan suatu kesalahan di bawah Seksyen 13, Akta Perkhidmatan Kuarantin dan Pemeriksaan Malaysia 2011, yang boleh didenda tidak melebihi tidak melebihi RM50,000 atau dipenjarakan tidak melebihi dua tahun atau kedua-duanya.

“Pihak MAQIS sentiasa teliti dalam melakukan pemeriksaan bagi setiap komoditi haiwan, tumbuhan serta karkas sama ada yang diimport atau dieksport bagi mengawal dan menjaga biosekuriti dan kawalan penyakit serta keselamatan makanan di dalam negara kita,” katanya.


Semua mangsa terperangkap di air terjun sudah diselamatkan – Bomba

ASAHAN 16 Mei – Semua mangsa yang terperangkap akibat arus deras berikutan kejadian kepala air di kawasan rekreasi Air Terjun Laman Tiga budaya, di sini, hari ini, berjaya diselamatkan oleh Jabatan Bomba dan Penyelamat Malaysia (JBPM) Melaka.

“Laporan terkini memaklumkan semua mangsa yang sebelum ini terperangkap sudah dibawa turun setakat ini tidak ada yang mengalami kecederaan serius,” katanya.

Terdahulu sepasukan anggota dari Balai Bomba dan Penyelamat (BBP) Jasin bergegas ke lokasi kejadian selepas menerima panggilan kecemasan pada jam 1 tengah hari.


Seorang lagi individu direman bantu siasatan kes pukul pekerja berpuasa

Suspek iaitu majikan yang disyaki memukul dua pengawal peribadi itu direman lima hari hingga Khamis bagi membantu siasatan mengikut Seksyen 324 Kanun Keseksaan (KK) kerana mendatangkan kecederaan, Seksyen 506 KK (ugutan), Seksyen 298 KK (menghina Islam) dan Seksyen 307 KK kerana cubaan membunuh.

Ahli perniagaan tersebut ditahan polis pada 8.20 malam di sekitar Kuala Lumpur pada Khamis lepas susulan terbabit dalam kejadian memukul pengawal peribadinya sebelum ini.

Mahkamah Majistret Klang pada Khamis, turut mengeluarkan perintah reman kepada empat individu termasuk seorang pengawal peribadi bagi membantu siasatan kes itu.

Tiga daripada suspek yang merupakan pekerja di sebuah syarikat milik majikan terbabit direman lima hari manakala pengawal peribadi itu direman tujuh hari bermula Khamis lalu.


PERHILITAN Terengganu dan NWRC berjaya tangkap harimau belang jantan di Dungun

KUALA TERENGGANU 22 Feb. – Jabatan Perhilitan Hidupan Liar dan Taman Negara (PERHILITAN) Terengganu berjaya menangkap seekor harimau belang jantan, di ladang sawit Felda Kerteh 3, dekat Dungun hari ini.

Operasi memburu ‘pak belang’ selama empat jam bermula 8 pagi tadi, diketuai Pusat Penyelamat Hidupan Liar Kebangsaan (NWRC), Sungkai, Perak dengan kerjasama 15 anggota Perhilitan Dungun dan Kemaman.

Penolong Pegawai Hidupan Liar Kanan NWRC Nik Mohd Zamani Awang berkata, harimau jantan yang dianggarkan berusia 14 hingga 16 tahun dengan berat lebih 160 kilogram itu, berjaya ditangkap hasil tembakan ubat pelali.

“Hasil pemeriksaan mendapati harimau tersebut telah tercedera kerana terdapat tiga kesan tembakan pada bahagian kaki belakangnya, dipercayai akibat perbuatan pihak tidak bertanggungjawab. Harimau ini akan dipindahkan ke NWRC, Sungkai untuk rawatan dan pemantauan lanjut,” katanya ketika dihubungi pemberita hari ini.

Terdahulu, dua video harimau yang cedera dengan durasi 29 saat dan 54 saat, tular di laman sosial dipercayai dirakam oleh pekerja ladang warga Indonesia, ketika terserempak dengan haiwan tersebut.

Sementara itu, Pengarah Perhilitan Terengganu Dr Abdul Malek Mohd Yusof ketika dihubungi Bernama, tidak menolak kemungkinan harimau belang itu adalah haiwan sama yang sering menyerang lembu yang diternak peneroka Felda Kerteh 3 dan Kerteh 4, sebelum ini.

“Tangkapan itu diharap dapat meredakan kebimbangan penduduk di kawasan Felda tersebut yang sangat gusarkan keselamatan mereka akibat serangan harimau yang semakin kerap sejak akhir tahun lepas,” katanya.


LKIM peruntuk RM1 juta edar ikan percuma bantu rakyat terkesan pandemik

BUKIT GANTANG, 16 April – Lembaga Kemajuan Ikan Malaysia (LKIM) memperuntukkan RM1 juta bagi mengedarkan 1,000 kilogram ikan Q Fish (sejuk beku) secara percuma di semua kawasan Parlimen untuk membantu rakyat yang terkesan pandemik COVID-19.

Pengerusinya Datuk Syed Abu Hussin Hafiz Syed Abdul Fasal berkata pemberian ikan secara percuma  itu kerana kerajaan mendengar apa sahaja rintihan rakyat yang mengalami kesukaran untuk mendapatkan bekalan ikan.

“Pagi tadi diadakan Jualan Keluarga Malaysia dan LKIM telah mengedar 300 kilogram kepada penduduk, selain membuat lelongan ikan harga mahal seperti ikan bawal emas, kembung dan sardin,” katanya dalam sidang media di Pusat Khidmat Parlimen Bukit Gantang di sini, hari ini.

Syed Abu Hussin yang juga Ahli Parlimen Bukit Gantang berkata ikan yang dilelong itu adalah jenis ikan mahal dan lelongan itu bertujuan agar rakyat merasai bantuan yang diberikan kerajaan untuk meringankan beban mereka.

Dalam perkembangan lain, Syed Abu Hussin berkata harga ikan dijangka stabil menjelang bulan depan apabila nelayan bot dalam dan awak-awak asing sudah dibenarkan memasuki negara ini untuk bekerja menangkap ikan.

“Saya yakin harga ikan kembali stabil Mei ini berbanding sebelum ini harga ikan mahal. Musim tengkujuh juga sudah berakhir dan kapal-kapal sudah boleh ke laut,” katanya.


LTAT benarkan pencarum keluarkan wang untuk tujuan haji, pendidikan – Hishammuddin

KUALA LUMPUR, 14 April – Pencarum Lembaga Tabung Angkatan Tentera (LTAT) kini boleh mengeluarkan caruman bagi tujuan mengerjakan ibadah haji dan melanjutkan pengajian di universiti awam tempatan mulai esok (15 April).

Menteri Kanan Pertahanan Datuk Seri Hishammuddin Tun Hussein berkata bagi pencarum yang ingin membuat pengeluaran haji, mereka perlu mengemukakan surat pengesahan tawaran mengerjakan haji daripada Lembaga Tabung Haji dan telah mencarum sekurang-kurangnya 15 tahun dengan LTAT serta jumlah maksimum yang boleh dikeluarkan ialah RM10,000.

“Pengeluaran untuk tujuan pendidikan pula, pencarum yang mengikuti dan melanjutkan pengajian peringkat Diploma, Ijazah, Ijazah Sarjana atau Doktor Falsafah di universiti awam tempatan boleh mengeluarkan jumlah maksimum RM3,200 bagi pembayaran yuran pendaftaran pengajian untuk semester pertama.

“Kedua-dua kemudahan ini hanya dibenarkan sekali sahaja sepanjang perkhidmatan,” katanya pada sidang media selepas majlis penyampaian sumbangan Aidilfitri di Kementerian Pertahanan di sini, hari ini.

Selain itu, beliau berkata kementerian turut bersetuju untuk menaikkan kadar Elaun Persinggahan Pelabuhan Luar Negara kepada anak kapal Tentera Laut Diraja Malaysia (TLDM) dari RM20 kepada RM50 sehari.

Sementara itu, Hishammuddin memaklumkan Jabatan Perkhidmatan Awam telah mengesahkan inisiatif terbaharu Faedah Gantian Cuti Rehat (FGCR) yang diberikan kepada penjawat awam akan turut dinikmati anggota Angkatan Tentera Malaysia (ATM).

Beliau berkata dengan kemudahan itu, anggota ATM yang berumur 45 tahun yang akan menamatkan perkhidmatan bakal menikmati FGCR yang dinaikkan daripada maksimum 150 hari kepada 160 hari.

“Anggota terlibat juga dibenarkan menikmati bayaran pendahuluan yang bersamaan dengan 80 hari cuti tanpa perlu menunggu sehingga benar-benar tamat perkhidmatan,” katanya.

Menurut Hishammuddin, beliau juga mengarahkan Jabatan Hal Ehwal Veteran agar mempercepatkan pengagihan Bantuan Khas Kewangan (BKK) berjumlah RM350 kepada veteran ATM yang belum menerimanya.

“Ini kerana terdapat ramai veteran ATM yang memberi komen di laman sosial mengadu mereka belum menerima bantuan BKK seperti yang diumumkan dalam pembentangan Bajet 2022 tahun lepas,” katanya.

Menteri Kewangan Tengku Datuk Seri Zafrul Tengku Abdul Aziz ketika membentangkan Bajet 2022 pada tahun lepas mengumumkan seramai satu juta pesara kerajaan akan menerima Bantuan Khas Kewangan berjumlah RM350.

Sebanyak 15,000 beg hari raya akan diagihkan kepada anggota ATM yang bertugas di perbatasan di dalam dan luar negara di bawah panji-panji Pertubuhan Bangsa-Bangsa Bersatu termasuk di Mindanao, Selatan Filipina di bawah International Monitoring Team.

Turut hadir, Panglima ATM Jen Tan Sri Affendi Buang, Panglima Tentera Darat Jen Tan Sri Zamrose Mohd Zain, Panglima Tentera Laut Laksamana Tan Sri Mohd Reza Mohd Sany dan Panglima Tentera Udara Jen Datuk Seri Mohd Asghar Khan Goriman Khan.- BERNAMA


Malaysia bincang kuota, SOP haji dengan Arab Saudi

KUANTAN, 6 Mac – Semua isu berkaitan ibadah haji termasuk prosedur operasi standard (SOP), kuota dan syarat ditetapkan bagi jemaah Malaysia akan dibincangkan bersama kerajaan Arab Saudi kelak.

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata beliau akan ke Arab Saudi pada 18 Mac ini dan semua butiran lanjut mengenai ibadat haji akan dimaklumkan selepas itu.

“Saya baru menerima surat jemputan minggu lepas dan akan ke sana nanti, Menteri Haji dan Umrah Arab Saudi (Dr Tawfiq Fawzan Al-Rabiah) telah menjemput semua negara yang menghantar jemaah haji untuk berbincang.

“Kami berharap supaya kuota jemaah dikekalkan atau lebih banyak, dan sejurus kembali kami akan uar-uarkan mengenai perkara berkaitan haji secepat mungkin,” katanya ketika ditanya mengenai perkembangaan berkaitan haji tahun ini.

Beliau ditemui pemberita selepas merasmikan Majlis Anugerah Kecemerlangan Pelajar Maahad Tahfiz Darul Fikri di sini hari ini yang menyaksikan sembilan pelajar telah menerima sijil penghargaan masing-masing selepas berjaya menghafaz 30 juz al-Quran.

Sementara itu, Idris mengingatkan ibu bapa atau penjaga pelajar pusat tahfiz yang belum mendaftarkan anak mereka vaksin COVID-19 untuk segera berbuat demikian sebagai langkah perlindungan daripada terkena jangkitan teruk virus itu.

“Bila mereka di pusat tahfiz mereka bergaul sesama sendiri, justeru penting untuk pelajar dapatkan vaksin untuk melindungi antara satu sama lain,” katanya. – BERNAMA


Keputusan kemasukan ke UA dikeluarkan hari ini- KPT

KUALA LUMPUR 15 Sept – Keputusan permohonan kemasukan ke Universiti Awam (UA) sesi akademik 2021/2022 bagi program pengajian lepasan Sijil Tinggi Persekolahan Malaysia (STPM) dan setaraf dikeluarkan hari ini dan boleh disemak mulai 12 tengah hari ini.

Kementerian Pengajian Tinggi (KPT) memaklumkan semakan keputusan boleh dibuat secara dalam talian melalui pautan iaitu https://jpt.utm.my, http://jpt.uum.edu.my; https://jpt.unimas.my; http://jpt.ums.edu.my dan http://jpt.umt.edu.my.

“Surat tawaran rasmi akan dikeluarkan oleh UA kepada yang berjaya mulai 16 September setelah calon membuat pengesahan setuju terima tawaran dalam tempoh 10 hari seperti yang dinyatakan,” menurut kenyataan itu.

KPT berkata, hanya pemohon yang gagal mendapat tawaran sahaja boleh mengemukakan permohonan rayuan melalui UPUOnline bagi kemasukan ke UA di https://upu.mohe.gov.my dalam tempoh 11 hari mulai hari ini hingga 25 September.


Polis Putrajaya tahan wanita disyaki buat hantaran berunsur ugutan

PUTRAJAYA 7 Mei. – Polis menahan seorang wanita yang disyaki memuat naik hantaran mengandungi perkataan kesat dan berunsur ugutan terhadap pihak polis yang bertugas di sekatan jalan raya, menerusi laman sosial Facebook.

Ketua Polis Daerah Putrajaya Asisten Komisioner Mohd Fadzil Ali berkata, wanita berusia 36 tahun itu ditahan malam tadi susulan satu laporan polis yang dibuat terhadap pemilik akaun Facebook ‘Diana Mat’.

Siasatan awal mendapati beberapa tangkap layar hantaran menerusi akaun itu yang mengandungi kata-kata kesat dan berunsur ugutan terhadap polis, tular melalui media sosial, katanya dalam kenyataan hari ini.

Mohd Fadzil berkata kes disiasat menurut Seksyen 507 dan Seksyen 504 Kanun Keseksaan serta Seksyen 233 Akta Komunikasi dan Multimedia Malaysia 1998.


Moratorium, i-Sinar akan diumum dalam masa terdekat – Tengku Zafrul

Menterinya, Tengku Datuk Seri Zafrul Tengku Abdul Aziz berkata, kementeriannya akan berbincang dengan Perdana Menteri, Tan Sri Muhyiddin Yassin dan agensi berkaitan mengenai perkembangan itu.

“Saya sudah berbincang dengan PM (Perdana Menteri) dan agensi berkaitan. Kerajaan mendengar suara rakyat dan bantuan yang wajar akan diumumkan dalam masa terdekat, InsyaAllah,” katanya menerusi hantaran Facebook peribadi miliknya hari ini.

Semalam, dalam hantaran laman sama, beliau berkata, pihaknya mengadakan mesyuarat bersama Ketua Pegawai Eksekutif Kumpulan Wang Simpanan Pekerja (KWSP), Datuk Seri Amir Hamzah Azizan bagi memperhalusi bantuan yang sesuai dalam Pelan Pemulihan Negara yang kini berada pada tahan Fasa 1.

“Kerajaan sentiasa mempertimbangkan semua cadangan serta penyelesaian yang dikemukakan dan salah satu permintaan yang sering kami terima ialah perlanjutan program i-Sinar dan i-Lestari,” katanya.

Dalam pada itu, pemberian moratorium diberikan kepada peminjam terjejas pendapatan dan hilang pekerjaan yang tidak terhad kepada golongan B40, sebaliknya kumpulan M40 dan T20 juga boleh mengemukakan permohonan.

Pada ketika ini, negara masih belum memenuhi kriteria sasaran Pelan Pemulihan Negara Fasa 1 berikutan kes COVID-19 harian merekodkan melebihi daripada 4,000 kes meskipun Sekatan Pergerakan Penuh (SPP) dilaksanakan dalam tempoh Perintah Kawalan Pergerakan (PKP).

Kerajaan menimbang peralihan daripada fasa pertama kepada fasa kedua selepas purata kes harian COVID-19 menurun di bawah 4,000 kes, sistem kesihatan awam tidak lagi berada di peringkat kritikal dan 10 peratus populasi sudah menerima dua dos suntikan vaksin.


Tiada cadangan pinda perlembagaan UMNO – Isham

KUALA LUMPUR, 12 Jan – UMNO tidak bercadang untuk meminda perlembagaan parti itu supaya jawatan presiden dan timbalan presiden tidak dipertandingkan, kata Ketua Penerangan UMNO Isham Jalil.

Beliau berkata meskipun semalam seramai 140 Ketua Bahagian UMNO seluruh negara menyatakan solidariti agar jawatan presiden, yang kini disandang Datuk Seri Dr Ahmad Zahid Hamidi, tidak dipertandingkan pada pemilihan UMNO kelak, ia tidak bermaksud parti itu menghalang sesiapa daripada bertanding.

“Kalau 140 daripada 189 (ketua bahagian) sudah lebih daripada dua per tiga ketua-ketua bahagian UMNO mencadangkan supaya dua jawatan ini tidak dicabar. Dan saya nak jelaskan juga, ini tidak bermaksud kita halang sesiapa nak bertanding.

“Saya dah cakap saya dengan Datuk Seri Ahmad Maslan dah buat kenyataan banyak kali, kita tiada apa-apa cadangan untuk meminda perlembagaan supaya jawatan ini tidak dipertandingkan,” katanya pada sidang media ketika melawat laman media Perhimpunan Agung UMNO 2022 di sini hari ini.

Semalam, Ketua UMNO Bahagian Wangsa Maju Datuk Seri Dr Mohd Shafie Abdullah yang mewakili ketua-ketua bahagian itu berkata mereka turut bersepakat supaya jawatan timbalan presiden juga tidak dipertandingkan.

Mohd Shafie berkata tumpuan parti itu ketika ini perlu terarah kepada memperkukuh parti di pelbagai peringkat untuk berdepan enam pilihan raya negeri (PRN) yang bakal diadakan tahun ini.

Sementara itu, Isham mencadangkan supaya sesiapa yang ingin bertanding jawatan tertinggi berkenaan, termasuk naib presiden, agar mengumumkan niat mereka lebih awal.

“Tak perlu nak sorok-sorok dan saya ingat platform ini, Perhimpunan Agung UMNO, dah semua perwakilan ada dekat sini, jadi pada saya umumlah siapa nak bertanding jawatan presiden, timbalan presiden, lagi awal lagi bagus, pada saya,” katanya.


Abdul Rahman dilantik Panglima TLDM yang baharu

KUALA LUMPUR, 27 Jan – Timbalan Panglima Tentera Laut Diraja Malaysia (TLDM) Laksamana Madya Datuk Abdul Rahman Ayob dilantik sebagai Panglima TLDM ke-18 berkuat kuasa hari ini.

Pelantikan Abdul Rahman disempurnakan oleh Panglima Angkatan Tentera Jen Tan Sri Affendi Buang pada majlis serah terima tugas di Wisma Pertahanan di sini.

Turut hadir Ketua Setiausaha Kementerian Pertahanan Datuk Seri Muez Abd Aziz dan barisan pengurusan tertinggi Kementerian Pertahanan dan Angkatan Tentera Malaysia (ATM).

Abdul Rahman yang dilahirkan di Johor Bahru, Johor pada 2 Dis 1964 telah menyertai TLDM pada 2 Julai 1982 serta ditauliahkan pada 13 Jun 1984.

Antara jawatan yang pernah disandang sepanjang perkhidmatan beliau ialah Komander Angkatan Kapal Selam TLDM, Timbalan Ketua Misi Tim Pemantau Antarabangsa Mindanao Filipina, Panglima Wilayah Laut 2, Panglima Armada Timur dan Timbalan Panglima Tentera Laut pada 2019.

Kerjaya beliau sebagai seorang Submariner bermula pada 1993 apabila memperoleh lencana kepakaran kapal selam setelah menamatkan latihan kapal selam di HMAS Platypus, Australia.

Abdul Rahman seterusnya menjalani Latihan Pengenalan Kapal Selam di Sweden pada 1995 dan di Perancis pada 1999 serta berjaya menamatkan Kursus Asas Kapal Selam Kelas Agosta pada 2006 di Perancis.

Dalam bidang sukan, Abdul Rahman aktif dalam tenis dan golf serta pernah mewakili TLDM dalam Sukan Antara Perkhidmatan pada 2022 dengan pasukan tenis TLDM muncul juara pada kejohanan tersebut.

Sementara itu, TLDM dalam satu kenyataan hari ini merakamkan penghargaan kepada Mohd Reza sepanjang 42 tahun perkhidmatan beliau terutama ketika memegang jawatan Panglima TLDM sejak 30 Nov 2018.

“Beliau telah meneruskan usaha memodenkan armada TLDM walaupun terpaksa menempuh pelbagai cabaran terutama ketika negara dilanda pandemik COVID-19 dan cekal mencari penyelesaian agar tahap kesiapsiagaan TLDM terus berada di tahap yang optimum,” menurut kenyataan itu.

Dalam perkembangan sama, Markas TLDM dalam kenyataan hari ini memaklumkan Laksamana Madya Datuk Sabri Zali dilantik Timbalan Panglima TLDM yang baharu menggantikan Abdul Rahman dalam satu majlis serah terima tugas di KD Sri Gombak, Jalan Padang Tembak, di sini hari ini.

“Sabri yang dilahirkan pada 4 Mac 1967 di Rawang, Selangor dan berkhidmat lebih 38 tahun sebelum ini memegang jawatan Panglima Armada Timur sejak 24 Dis 2020.

“Beliau memasuki TLDM sebagai Pegawai Kadet pada 15 Dis 1984 dan dipilih untuk menjalani kursus Midshipman Antarabangsa di Jerman Barat selama tiga tahun serta ditauliahkan pada 21 Dis 1987 setelah kembali dari Jerman,” menurut kenyataan itu.

Menurut kenyataan itu, antara jawatan penting yang pernah disandang beliau adalah Pegawai Memerintah KD Jebat merangkap Pegawai Kanan Armada, Asisten Ketua Staf Sumber Manusia di Markas Tentera Laut, Komandan Maktab Pertahanan Angkatan Tentera dan Panglima Wilayah Laut 2.

Dalam majlis sama sebelum itu, Mohd Reza menyempurnakan pemakaian pangkat Pegawai Kanan TLDM dan Pegawai Kehormat PSSTLDM (Pasukan Simpanan Sukarela TLDM).

“Panglima Armada Timur Laksamana Muda Datuk Muhammad Ruzelme Ahmad Fahimy dinaikkan pangkat ke Laksamana Madya manakala Asisten Ketua Staf Sumber Manusia Markas Tentera Laut Laksamana Pertama Baharudin Wan Md Nor dinaikkan ke pangkat Laksamana Muda.

“Leftenan Komander Norzamzam Minirin TLDM dinaikkan ke pangkat Komander TLDM dan Leftenan Mohd Noorfaridzuan Adnan TLDM dinaikkan ke pangkat Leftenan Komander TLDM. Timbalan Naib Canselor Hal Ehwal Pelajar dan Alumni Universiti Sains Malaysia Prof Dr Azlinda Azman pula dianugerahkan pangkat Komander Kehormat PSSTLDM,” menurut kenyataan itu.


SOP penerima lengkap vaksin termasuk suami isteri PJJ bakal diumum esok atau lusa

MUAR 5 Ogos – Kelonggaran dan kemudahan yang akan diberikan kepada penerima dua dos lengkap vaksin COVID-19 akan diumum sehari dua lagi, kata Perdana Menteri Tan Sri Muhyiddin Yassin.

Kelonggaran dan kemudahan seperti contohnya rentas negeri, rentas daerah, nak jumpa ibu bapa atau pasangan suami isteri yang terpisah, itu kita akan putuskan,” katanya kepada pemberita selepas melawat pusat pemberian vaksin (PPV) bergerak Felda Lenga, Pagoh di sini, hari ini.

Beliau berkata pengumuman itu juga akan melibatkan sektor sosial seperti ‘dine in’ atau makan di dalam premis makanan serta aktiviti riadah dan sukan.

“Kita belum sampai ke nilai ambang atau herd immunity (imuniti kelompok) dan kalau ada keterbukaan, kita belum lagi berada dalam situasi di mana warga kita divaksinasi 100 peratus.

Apa pun saya akan umumkan dengan SOP yang kita akan tetapkan dan dengan itu saya harap adalah sedikit rasa selesa untuk riadah, bersukan seperti main badminton, golf atau pergi gim dan sebagainya. Ini yang ditimbang MKN cuma belum diumumkan,” katanya.

Dalam pada itu, Muhyiddin memberi jaminan kerajaan Perikatan Nasional (PN) akan terus melaksanakan usaha membantu rakyat yang terkesan dengan COVID-19 antaranya menerusi Bantuan Prihatin Nasional.

“Masih ramai orang yang tidak bekerja, tidak mempunyai pendapatan. Jadi ini komitmen kita kerana saya nak menentukan setiap penduduk Malaysia mendapat makanan di atas meja,” katanya.

Terdahulu, beliau turut menyampaikan sumbangan makanan basah kepada masyarakat Felda Moakil yang diwakili Pengarah Felda Wilayah Segamat Mohd Nizam Abdul Ghani.


Warga emas disamun di hadapan rumah anak di Bandar Tun Razak

KUALA LUMPUR, 26 Mac – Seorang wanita warga emas berputih mata apabila disamun di hadapan rumah anaknya di Bandar Tun Razak di sini, kira-kira 9 pagi tadi.

Ketua Polis Daerah Cheras ACP Muhammad Idzam Jaafar berkata warga emas berusia 77 tahun itu disamun dua lelaki warga tempatan bersenjatakan parang dan menaiki motosikal jenis Yamaha Y15 berwarna biru hitam.

Beliau berkata kejadian samun yang sempat dirakam orang awam dan tular dalam media sosial itu menunjukkan suspek menarik dua utas rantai leher dan memotong dua utas gelang tangan mangsa dengan menggunakan gunting pemotong sebelum melarikan diri menaiki motosikal bernombor pendaftaran palsu.

“Mangsa mengalami kecederaan luka di tangan dan jumlah kerugian dianggarkan RM25,000. Kes disiasat di bawah Seksyen 395/397 Kanun Keseksaan,” katanya ketika dihubungi hari ini.

Muhammad Idzam berkata polis sedang mengesan dua suspek terbabit dan memohon kerjasama orang ramai yang mempunyai maklumat mengenai kejadian itu untuk menghubungi Ibu Pejabat Polis Daerah Cheras menerusi talian 013-2165881, Hotline Polis Kuala Lumpur di talian 03-2146 0584 / 585 atau mana-mana balai polis berdekatan. — BERNAMA


Terima suapan RM300, penjawat awam didakwa

KUANTAN, 19 Mei – Seorang Penolong Pegawai Pertanian di Jabatan Kemajuan Orang Asli (JAKOA) daerah Lipis mengaku tidak bersalah di Mahkamah Sesyen di sini, hari ini atas dua pertuduhan menerima suapan berjumlah RM300, awal tahun ini.

Tertuduh yang beralamat di Kampung Bukit Kelulut, Temerloh didakwa menerima wang tunai berjumlah RM300 daripada seorang individu, yang diketahui pemberian itu mempunyai hubungan dengan kerja rasminya.

Dia didakwa melakukan kesalahan itu masing-masing di sebuah kedai makan di Tempoyang, Kuala Lipis, Lipis pada 4 petang, 5 Jan 2022 dan sebuah bank cawangan Mentakab, Temerloh pada 1 tengah hari, 7 Jan lepas.

Pertuduhan dilakukan mengikut Seksyen 165 Kanun Keseksaan yang memperuntukkan hukuman penjara sehingga dua tahun atau dengan denda atau kedua-duanya sekali, jika sabit kesalahan.

Timbalan Pendakwa Raya Suruhanjaya Pencegahan Rasuah Malaysia (SPRM) Siti Sarah Zainal Abiddin menawarkan jaminan RM5,000 bagi kedua-dua pertuduhan, namun Ahmad Akmi yang tidak diwakili peguam merayu supaya jumlah itu dikurangkan kerana berpendapatan RM2,000 sebulan serta mempunyai tiga tanggungan.

Ahmad Zamzani kemudiannya membenarkan tertuduh diikat jamin RM4,000 dengan seorang penjamin, dengan syarat tambahan tertuduh perlu melaporkan diri ke pejabat SPRM setiap bulan dan menyerahkan pasport kepada mahkamah sehingga kes selesai, serta menetapkan 20 Jun depan untuk sebutan semula kes. – BERNAMA


Berganding bahu tangani inflasi, berkorban bantu golongan miskin – PM

KUALA LUMPUR, 9 Julai – Aidiladha yang akan disambut esok di Malaysia mengajar umat Islam mensyukuri nikmat dikurniakan Allah SWT dan berkorban untuk membantu golongan memerlukan serta menginsafi nasib mereka yang lebih daif dengan melakukan kebajikan agar si miskin tidak terpinggir.

Perdana Menteri Datuk Seri Ismail Sabri Yaakob berkata ia selari dengan konsep Keluarga Malaysia yang dicetuskan beliau pada Ogos tahun lepas iaitu memastikan tidak ada Keluarga Malaysia yang ketinggalan.

Beliau berkata dalam mendepani cabaran ekonomi yang turut dihadapi seluruh dunia, kerajaan sedaya upaya berusaha menangani impak inflasi global termasuk menubuhkan Pasukan Khas Jihad Tangani Inflasi yang berperanan menyatukan semua kementerian dan agensi berkaitan bagi menyelesaikan kesulitan yang dihadapi Keluarga Malaysia dengan segera.

Bagaimanapun, Perdana Menteri berkata kerajaan tidak dapat melakukannya sendirian sebaliknya memerlukan seluruh Keluarga Malaysia untuk sama-sama berganding bahu menangani cabaran itu.

“Ini adalah jihad kita bersama untuk memastikan ekonomi negara kembali pulih,” katanya dalam perutusan khas sempena Aidiladha 1443H yang bersiaran secara langsung di saluran televisyen tempatan malam ini.

Ismail Sabri berkata berbekalkan semangat pengorbanan yang diamalkan, Keluarga Malaysia mampu menjadikan tanah air kalis cabaran, kukuh dan terus maju dalam mendepani apa jua situasi dan cabaran mendatang.

Beliau berkata semangat toleransi yang berasaskan konsep Tasamuh dalam Islam turut menjadi antara elemen penting untuk mengekalkan perpaduan dan kesejahteraan Keluarga Malaysia.

“Nilai Tasamuh ini turut tersemat erat dalam urusan ibadah haji. Ia tidak membezakan status dan darjat sesama insan malah menggambarkan sebuah keluarga besar yang rukun, aman damai dan bersatu padu,” katanya.

Perdana Menteri juga berkata kesanggupan berkorban harta kekayaan bagi membantu golongan daif adalah kebajikan yang diseru oleh Islam dan ia adalah simbol ketaatan, ketakwaan serta kehambaan kita kepada Maha Pencipta.

Ismail Sabri berkata perayaan Aidiladha yang berkait rapat dengan keinsafan, pengorbanan, kebersamaan dan kesyukuran memberi pengertian amat besar kepada umat Islam dalam meneruskan kehidupan lebih harmoni di sebalik pelbagai ketidaktentuan ketika ini,

Pada masa sama, beliau juga menyeru Keluarga Malaysia supaya mengetepikan perbezaan fahaman politik dan membuktikan keinsafan serta kesyukuran dengan bersama-sama meningkatkan martabat agama selain memupuk hubungan baik dengan rakan daripada keturunan dan agama lain.

“Di kesempatan ini, saya dan isteri serta seisi keluarga ingin mengucapkan Selamat Hari Raya Aidiladha kepada seluruh Keluarga Malaysia yang beragama Islam walau di mana sahaja anda berada,” katanya. – BERNAMA


Beribadah harus berpandukan nas dan dalil

Berbagai-bagai maklumat tersebar walaupun belum pasti lagi kebenarannya, dan menjadi tular dalam beberapa detik sahaja dari waktu ia mula dicetuskan dan disiarkan.

Dalam realiti ini, antara maklumat yang menjadi pilihan untuk disebarkan dalam kalangan
warga maya di media sosial ialah hal-hal yang berkaitan dengan agama. Ayat-ayat al-Quran; hadis-hadis Baginda Rasulullah صلى الله عليه وسلم ;kata-kata hikmah oleh kalangan ulama; pelbagai tazkirah dan sebagainya telah menjadi trend dan ia cukup popular.

Jika kita ambil fenomena ini dari sudut yang positif, ia kelihatan seperti trend yang sihat dan perlu disokong oleh masyarakat. Kita tidak menafikan bahawa tidak ada kehidupan yang lebih baik melainkan kehidupan yang berpandukan arahan, peraturan dan perintah agama.

Walaupun demikian, apabila perkara ini berkaitan dengan agama, ia satu perkara yang sangat penting untuk diambil perhatian dan dilakukan secara berhati-hati. Satu-satu perkara, keputusan ataupun tindakan yang dikaitkan dengan agama seharusnya dibina atas panduan yang betul dan tepat.

Ungkapan ‘Salam Satu Rejab,’  ‘Selamat Menyambut Kedatangan Bulan Rejab’ dan yang seumpamanya menunjukkan ia seolah-olahnya suatu perayaan atau hari kebesaran dalam agama Islam.

Tidak kurang juga ada kalangan mereka yang menyebarkan kelebihan-kelebihan bulan ini dengan amal ibadat tertentu, dan dikaitkan dengan hadis-hadis tertentu daripada Baginda Nabiصلى الله عليه وسلم.

Sehubungan dengan perkara ini Sheikh Yusuf al-Qaradhawi dalam mengulas perkara ini telah menyatakan bahawa, “(Sebenarnya) Tidak ada satu hadis yang sahih pun, yang menyebut tentang bulan Rejab melainkan ia merupakan salah satu daripada bulan-bulan haram seperti mana yang disebut oleh Allah SWT di dalam kitab-Nya.”

Dalam hal ini kita boleh merujuk Surah at-Taubah, ayat 36 yang menyebut, “حرم أربعة منها ,“yang bermaksud, “…daripadanya empat bulan haram.”

Apa yang ada hanyalah satu hadis hasan yang berkaitan dengan bulan Rejab, dan hadis tersebut merupakan galakan untuk memperbanyakkan puasa ketika bulan Syaaban.

Dalam perkara ini Rasulullah صلى الله عليه وسلم telah ditanya dan Baginda menjawab bahawa ia merupakan bulan yang ramai manusia lalai dan kedudukannya yang berada di antara Rejab dan Ramadhan.

Seterusnya terdapat kata-kata yang didakwa sebagai hadis yang berbunyi,
Syaaban; Allah bulan Rejab, ‘maksud dengan’ رجب شهر الله، وشعبان شهري ورمضان شهر أمتي”
bulanku dan Ramadhan bulan umatku.”

Ia ‘hadis’ yang mungkar dan dhaif. Malahan ramai kalangan ulama yang mengkategorikannya sebagai hadis maudhu’ iaitu satu pembohongan
yang tidak mempunyai sebarang nilai ilmiah mahupun keagamaan.

Terdapat juga ‘hadis-hadis’ lain yang mengisahkan tentang bulan Rejab dengan mengatakan bahawa, sesiapa yang melakukan solat tertentu atau beristighfar dengan jumlah tertentu pada bulan tersebut akan memperoleh pahala tertentu.

Selanjutnya dalam hal ini, Darul Ifta Mesir pula menyebut bahawa al-Hafiz Ibnu Hajar
al-Asqalani dalam risalah beliau yang dikenali sebagai, «رجب فضل في ورد بما العجب تبيين ,telah
menyatakan bahawa hadis-hadis yang berkaitan dengan kelebihan bulan Rejab telah
dikumpulkan, dan beliau menemui 11 buah hadis yang dhaif dan 21 buah hadis maudhu’.

Antara hadis dhaif yang sering disebut berkaitan dengan Rejab ialah:
إن في الجنة نهرا يقال له: رجب، أشد بياضا من اللبن وأحلى من العسل، من صام من رجب يوما سقاه هللا من ذلك النهر»
»،

Dengan maksud, “Sesungguhnya di dalam syurga itu terdapat sebatang sungai yang dikenali sebagai Rejab yang warnanya lebih putih daripada susu, dan rasanya lebih manis daripada madu.

Kedua-dua ‘hadis’ ini adalah dhaif. Manakala antara hadis maudhu’ yang berkaitan dengan
bulan Rejab pula menyebut bahawa Rasulullah صلى الله عليه وسلم mendirikan solat sebanyak 14 rakaat pada malam pertengahan bulan Rejab dengan bacaan-bacaan dari surah-surah tertentu. (Sila rujuk: http://www.almasryalyoum.com/news/details/2255548)

Sementara amalan berdoa, berzikir dan mengingati Allah itu merupakan tuntutan yang seharusnya sentiasa ada pada diri kita sebagai individu Muslim tanpa mengaitkannya dengan masa-masa tertentu seperti hari atau bulan-bulan yang khusus, melainkan sekiranya wujud nas dan dalil yang jelas yang memerintahkan kita sebagai umat Islam untuk melakukannya.
الله اعلم بالصواب


Tiada masalah syarikat swasta tawar khidmat Internet melalui satelit- Zahidi

Timbalan Menteri Komunikasi dan Multimedia Datuk Zahidi Zainul Abidin berkata, ia dengan syarat syarikat berkenaan dapat menawarkan harga berpatutan kepada rakyat.

Beliau tidak menafikan kawasan luar bandar terutama di tempat yang berbukit-bukau akan tetap menghadapi masalah liputan walaupun menara telekomunikasi baharu dibina.

“Kerajaan memang berniat nak bagi liputan (Internet) terutama kepada kawasan-kawasan luar bandar menggunakan satelit, sebab kadang-kadang kawasan berbukit-bukau ini tak ada liputan, terlindung…kadang-kadang ada kawasan ladang yang serap liputan.

“Jadi ini penting, tetapi penggunaan satelit ini mahal, saya nak maklumkan kerajaan tak pernah naikkan harga (bil telekomunikasi), kecuali dia (pengguna) nak tambah data…tetapi kebanyakannya dari segi kadar nak bayar bil, kita kekalkan harga supaya boleh bantu rakyat,” katanya pada sesi penggulungan Rancangan Malaysia Ke-12 (RMK12) di Dewan Rakyat hari ini.

Beliau menjawab celahan Datuk Seri Wilfred Madius Tangau (UPKO-Tuaran) yang ingin tahu sama ada kerajaan merancang menggunakan satelit bagi membekalkan liputan telekomunikasi dan Internet di kawasan pedalaman.

Berkaitan penyediaan rangkaian 5G, Zahidi berkata Suruhanjaya Komunikasi dan Multimedia (MCMC) akan memastikan wujud kerjasama antara syarikat telekomunikasi seperti Telekom dengan penyedia tunggal infrastruktur dan rangkaian berkenaan iaitu Digital Nasional Berhad (DNB) bagi memastikan kejayaan inisiatif itu.

Sebelum ini MCMC menyatakan agensi itu akan mengawal selia serta memantau DNB bagi menjamin semua penyedia perkhidmatan telekomunikasi mempunyai akses terbuka, adil dan saksama dalam pemerolehan jualan borong perkhidmatan jaringan 5G bagi pembangunan perkhidmatan runcit berasaskan teknologi 5G.

Sementara itu, beliau berkata, 86 kertas siasatan dibuka MCMC berkaitan penyebaran kandungan berunsur penghinaan terhadap agama, kaum dan institusi diraja sejak 2018 hingga Ogos lalu.

“Sebanyak empat kes telah pun dihadapkan ke mahkamah. Usaha yang dijalankan MCMC ini akan diteruskan berdasarkan laporan dan aduan awam yang diterima,” katanya.


‘Syukur, Allah pilih saya dan keluarga’

BEMBAN 8 April. – Hanya rasa syukur dan pujian kepada Allah SWT dapat diungkap pasangan suami isteri yang tinggal di Kampung Asam Kumbang, di sini, apabila menjadi penerima bantuan baik pulih rumah menerusi program MyHaus.

Norfaraliza Nordin, 38, bersama suami Azizi Abdul Hamid, 41, dan lima anaknya sebelum ini terpaksa tinggal di sebuah rumah dengan bumbung yang 80 peratus berlubang serta tidak mempunyai tandas yang sempurna.

Norfaraliza berkata, rumah itu dibina di atas tanah pusaka milik keluarga dengan modal sekitar RM60,000 hasil pinjaman bank oleh suaminya yang bekerja sebagai tukang kebun sekolah.

Namun, pembinaan itu sedikit tergendala ekoran masalah kesihatan yang dialami dua anaknya yang diuji dengan penyakit asma dan kerap perlu mendapatkan rawatan di hospital.

Disebabkan kekangan kewangan dengan gaji suaminya yang hanya berbaki RM600 sebulan (selepas ditolak pinjaman bank), mereka terpaksa mendiami rumah itu pada 2017 meskipun ibarat tinggal di rumah separuh siap.

Namun, dia yang juga penerima bantuan asnaf sejak 2016 bersyukur apabila kesusahan dia dan keluarga mendapat perhatian kerajaan apabila bukan sahaja rumah dibaik pulih, bahkan turut menerima bantuan perniagaan berbentuk kiosk bernilai RM12,000, modal pusingan perniagaan berjumlah RM4,500, komputer riba serta mesin bantuan pernafasan bernilai RM4,800 untuk kegunaan dua anaknya.

“Syukur Alhamdulillah. Allah SWT telah memilih kami sekeluarga untuk menerima sumbangan sebesar ini. Tiada apa mampu saya katakan selain mengucapkan syukur di atas semua bantuan yang diberikan.

“Selain baik pulih bumbung serta tandas rumah, kami juga menerima sebuah bilik baharu dan pelbagai lagi bantuan lain untuk kami meneruskan kehidupan.

“Insya-Allah dengan bantuan perniagaan yang diberikan saya akan memulakan perniagaan nasi impit bagi menyara kehidupan kami sekeluarga,” katanya ketika ditemui dalam Majlis Penyerahan MyHaus di rumahnya.

Sementara itu, Zulkifli yang ditemui memaklumkan proses baik pulih rumah keluarga asnaf disiapkan dalam tempoh sekitar dua bulan dengan kos baik pulih keseluruhan, RM25,900.

Katanya, meskipun berdepan sedikit kekangan apabila Perintah Kawalan Pergerakan (PKP 2.0) dilaksanakan pada Januari lalu, namun proses baik pulih itu dapat disiapkan mengikut tempoh yang ditetapkan dan diharap ia dapat memberi keselesaan dan keceriaan kepada keluarga berkenaan.

Beliau berkata, program MyHaus itu akan terus diperkasakan bagi membantu golongan sasar seperti asnaf dan fakir miskin yang memerlukan bimbingan untuk keluar dari kepompong kemiskinan.

“Sehingga kini, banyak pihak yang telah kita bantu, termasuk baru-baru ini kita telah melaksanakan program MyHaus mega iaitu membantu 30 buah rumah di Kedah yang dilanda ribut sehingga menerbangkan atap-atap mereka dan begitu juga di negeri-negeri lain yang sedang dijalankan satu persatu.

“Jadi, saya berharap akan ada lebih banyak kolaborasi di antara kerajaan persekutuan dan kerajaan negeri serta pihak-pihak lain untuk membantu kita menemui golongan sasar dan seterusnya menghulurkan bantuan yang diperlukan seperti baik pulih atau pembinaan rumah serta bantuan memulakan perniagaan,” katanya.


COVID: Malaysia catat kes harian tertinggi dua hari berturut-turut

KUALA LUMPUR 30 Jan. – Jumlah kes baharu harian COVID-19 di Malaysia merekodkan angka tertinggi untuk dua hari berturut-turut dengan 5,728 kes hari ini, selain terdapat 13 lagi kematian akibat wabak itu.

Ketua Pengarah Kesihatan Tan Sri Dr Noor Hisham Abdullah berkata, perkembangan baharu itu menjadikan jumlah kes aktif dengan kebolehjangkitan kini 47,388 kes, manakala bilangan kumulatif kes maut sebanyak 746.

Beliau berkata daripada jumlah kes baharu, 5,723 adalah penularan tempatan dan lima kes import iaitu membabitkan dua rakyat tempatan dan tiga warga asing.

“Pada masa ini terdapat 319 kes yang sedang dirawat di unit rawatan rapi (ICU) dengan 120 memerlukan bantuan pernafasan,” katanya menerusi Twitter rasminya hari ini.

Dr Noor Hisham memaklumkan 3,805 kes sembuh dicatatkan, menjadikan jumlah kumulatif bagi kes sembuh sebanyak 161,527 kes, manakala pertambahan kes hari ini pula menjadikan jumlah kumulatif kes kini 209,661.

Beliau berkata Selangor kekal mencatatkan kes harian tertinggi iaitu 3,285 kes bersamaan 57.3 peratus daripada keseluruhan kes baharu, dengan 2,467 daripadanya adalah kluster dan saringan kontak rapat yang aktif dijalankan di lapangan.

Dr Noor Hisham memperincikan 13 kes kematian yang dilaporkan melibatkan empat kes di Selangor, masing-masing dua kes di Sabah, Labuan dan Perak serta masing-masing satu kes di Johor, Sarawak dan Melaka, dengan semuanya mempunyai komplikasi kesihatan.

Mengenai pertambahan kluster, beliau berkata, 16 kluster baharu dilaporkan, menjadikan jumlah kluster aktif kini 387 kluster, dengan 97 daripadanya mencatatkan pertambahan kes baharu hari ini.

Katanya, 13 kluster baharu membabitkan kluster tempat kerja iaitu Kluster Jalan Suasa, Jalan Riang, Jalan Lombong, Bintang Utama, Bayu Tampoi dan Bukit Batu Grisek masing-masing di Johor; Jalan Trompet dan Kampung Hala di Selangor; Lingkaran Maluri dan Desa Tun di Kuala Lumpur; Tanah Putih dan Jalan Ketengah (Pahang); serta Jalan Labuk (Sabah).

“Kluster dengan pertambahan kes baharu tertinggi pada hari ini adalah Kluster Tanjung Suria (567 kes), Kluster Penjara Jalan Harapan (103 kes) dan Kluster Pasai (96 kes).

“Jumlah keseluruhan kluster yang tamat adalah 420 kluster termasuk empat kluster hari ini iaitu Kluster Batu Tujuh, Kluster D’Bajaru, Kluster Tapak Bina Jalan Broga dan Kluster Mador,” katanya.


Ulang tahun ke-55, Bernama perlu lebih kreatif dalam laporan berita – Zahidi

KUALA LUMPUR, 20 Mei – Pertubuhan Berita Nasional Malaysia (Bernama) perlu mengimbangi pelaporan beritanya agar lebih kreatif, seiring dengan kehendak dan selera pembaca tanpa lari daripada matlamat asalnya yang tertera dalam Akta Bernama 1967, kata Timbalan Menteri Komunikasi dan Multimedia Datuk Zahidi Zainul Abidin.

Berbekalkan pasukan editorial terdiri daripada wartawan berkaliber, jurufoto hebat, serta editor dan penyunting berpengalaman, beliau melahirkan keyakinan Bernama mampu menghasilkan berita-berita seumpama itu yang sekali gus menjadikan agensi berita berkenaan sebagai peneraju berita terulung.

“Selamat Hari Raya Aidilfitri, maaf zahir dan batin setinggi-tinggi penghargaan dan tahniah kepada Bernama atas sambutan ulang tahun ke-55 hari ini.

“Semoga seluruh warga Bernama sentiasa komited dalam kerjaya dan bekerja keras dalam menjadikan Bernama lebih disegani dan dihormati pelbagai peringkat,” katanya pada Majlis Sambutan Ulang Tahun ke-55 Bernama yang diadakan serentak dengan Majlis Sambutan Rumah Terbuka Aidilfitrinya di Wisma Bernama, hari ini.

Turut hadir Pengerusi Lembaga Pengelola Bernama Senator Datuk Ras Adiba Radzi, Ketua Pengarang Bernama Khairdzir Md Yunus, pegawai-pegawai kanan Bernama, kakitangan serta pesara-pesara pertubuhan berita itu.

Dalam aspek pendigitalan, Zahidi berharap Bernama menginovasikan pendekatan yang digunakan dalam menyampaikan maklumat melalui setiap platform perkhidmatannya, seiring evolusi kewartawanan yang berubah ke arah digital ketika ini.

Zahidi berkata Bernama dilihat menjadi semakin inklusif dalam dunia kewartawanan serta disegani dan dihormati menerusi pelbagai produk dan perkhidmatan yang ditawarkan, antaranya Perkhidmatan Editorial, Digital Media, Bernama.com, Bernama Images, Bernama Radio, Bernama Newslink dan Bernama Tv.

Bukan hanya liputan berkaitan dasar-dasar kerajaan, beliau berkata Bernama juga telah berjaya menyediakan liputan berita yang lebih menyeluruh kepada khalayak serta pelanggannya meliputi isu politik, ekonomi, jenayah dan bencana.

“Malah Bernama sentiasa berusaha mencari jalan untuk mewujudkan kerjasama dan melaksanakan perkhidmatan pertukaran berita dengan agensi-agensi seumpamanya dari seluruh dunia, dan menyampaikan pendirian Malaysia tentang isu-isu kepentingan bersama kepada dunia luar melalui kerjasama dengan rakan-rakan media di serata dunia sejak 55 tahun lepas,” katanya.

Di sebalik pelbagai kejayaan yang diraih, beliau turut menaruh harapan tinggi agar Bernama lebih berdaya saing dan menjadikannya jenama berita yang unggul dan terkemuka di peringkat, global bagi membolehkan kelangsungannya diteruskan.

Dalam ucapannya, Zahidi mengucapkan tahniah kepada Bernama atas penganjuran Hari Wartawan Nasional (HAWANA) 2022 pada 29 Mei ini dalam mengiktiraf peranan golongan wartawan dan pengamal media negara.

Bernama ditubuhkan di bawah Akta Parlimen pada 6 April 1967 dan dilancarkan secara rasmi pada 30 Ogos 1967 sempena ulang tahun ke-10 kemerdekaan negara, dan agensi berita itu mula beroperasi pada 20 Mei 1968.

Ketika memulakan operasinya, bangunan pertama Bernama adalah di rumah banglo empat bilik beralamat di No. 222, Jalan Pekeliling, Kuala Lumpur dengan hanya 20 petugas. Kini ia memiliki bangunan sendiri setinggi 15 tingkat dengan lebih 1,000 petugas.- BERNAMA


Anak kandung tergamak tikam ibu di leher

TANGGA BATU 5 Julai – Seorang wanita warga emas maut selepas dipercayai ditikam di leher oleh anak kandungnya dalam kejadian di Kampung Paya Luboh, di sini.

Menurut salah seorang saksi yang juga jiran berdekatan, sebaik mendengar jeritan dia bersama beberapa penduduk kampung memanjat masuk ke rumah berkenaan.

Warga emas itu yang juga seorang pesara guru kemudiannya ditemui dalam keadaan berlumuran darah di dalam bilik tidur, dipercayai ditikam anak lelakinya berusia 40-an menggunakan sebilah pisau.


Akibat tukar siaran televisyen, bapa tergamak kelar leher anak

KUALA LUMPUR, 4 Nov – Seorang bapa sanggup mengelar leher anak lelakinya sehingga mati di kediaman mereka di Jalan Kemudi, Bernam Jaya, Hulu Bernam, dekat sini, semalam selepas bertengkar akibat menukar siaran televisyen.

Ketua Polis Daerah Hulu Selangor Supt Arsad Kamaruddin berkata lelaki berusia 71 tahun itu, mengelar leher anaknya  yang berumur 37 tahun sebanyak tiga kali menggunakan pisau yang diambil di dapur, selepas menolak mangsa sehingga jatuh semasa pertengkaran itu.

Katanya selepas kejadian tersebut suspek membuat laporan polis pada 12.55 tengah hari itu, mendakwa anaknya ditemui dalam keadaan tidak sedarkan diri serta berlumuran darah akibat luka di leher di ruang tamu rumah mereka, selepas pulang dari kedai.

Beliau berkata siasatan polis mendapati terdapat kesan kelar yang dalam pada leher mangsa yang dilakukan pihak ketiga dan bukannya bunuh diri.

“Suspek kemudian mengaku telah mengelar mangsa serta ditahan untuk siasatan, selain polis turut merampas sebilah pisau, sehelai baju dan seluar yang dipakai suspek.

“Sewaktu kejadian itu berlaku, hanya suspek dan mangsa berada di dalam rumah, manakala ujian saringan air kencing terhadap suspek adalah negatif malah suspek tidak mempunyai sebarang rekod jenayah lampau,” katanya menerusi kenyataan semalam.

Arsad berkata kes berkenaan disiasat mengikut Seksyen 302 Kanun Keseksaan kerana membunuh dan suspek direman sehingga Rabu depan untuk siasatan lanjut. – BERNAMA


Dua jalan utama di Jeli ditutup – Polis

JELI, 6 Jan – Dua jalan utama di Jeli ditutup kepada semua jenis kenderaan susulan dinaiki air sehingga paras satu meter, selepas dilanda hujan lebat sejak semalam.

Ketua Polis Daerah Jeli DSP Ahmad Arifin berkata ia melibatkan laluan di KM13 Jalan Jeli-Dabong berdekatan Kampung Reka, dan KM34 Jalan Jeli-Dabong berhampiran Jabatan Pengangkutan Jalan (JPJ) Kuala Balah, dekat sini.

“Jalan di KM13 itu dinaiki air kira-kira 1.2 meter di sepanjang satu kilometer, manakala laluan di KM34 dinaiki air sedalam satu meter di sepanjang 0.8 kilometer dan kedua-dua lokasi berkenaan ditutup kepada semua jenis kenderaan dari kedua-dua arah,” katanya kepada Bernama hari ini.

Sementara itu, Ahmad berkata satu lorong di laluan Jeli-Grik berdekatan Kampung Batu 10, di Batu Melintang, ditutup kepada pengguna berikutan berlaku kejadian tanah runtuh dan pokok tumbang, malam tadi.

“Kerja-kerja pembersihan jalan dan pokok tumbang sedang dilakukan oleh Jabatan Bomba dan Penyelamat Malaysia (JBPM) Jeli dan jalan dibuka dua lorong daripada tiga lorong kepada pengguna jalan raya,” katanya.

“Pandu dengan berhati-hati kerana keadaan hujan dan jalan licin terutama semasa menuruni bukit. Jangan tular gambar-gambar yang tidak berkaitan terutama gambar-gambar lama, selain berpindah apabila diarah,” katanya.- BERNAMA


Peluang sama rata buat pelajar – KM

ASAHAN 30 Julai – Kerajaan Negeri komited dalam memastikan pelajar tidak berkemampuan mendapat peluang sama rata tanpa ada perbezaan latar belakang.

Ketua Menteri Melaka Datuk Seri Utama Sulaiman Md Ali berkata, ini kerana aspek pendidikan bukan sahaja membabitkan penyediaan prasarana serta kemudahan yang lengkap malah peruntukan bantuan.

“Bantuan dan sokongan pendidikan bersesuaian dengan keperluan murid diberikan bagi memastikan mereka mendapat peluang sama rata tanpa membezakan latar belakang keluarga dan sebagainya,” katanya.

Hadir sama, Ahli Dewan Undangan Negeri (ADUN) Asahan Fairul Nizam Roslan dan Pengurus Besar Yayasan Bank Rakyat Syaiful Rizal Abdul Ghani.

“Janganlah kita jadikan kesusahan diri serta keluarga sebagai penghalang untuk mencipta kecemerlangan dan kejayaan. Malah pihak sekolah juga perlu melangkah sederap dan bergerak seiiring untuk menentukan kejayaan pelajar.

“Saya percaya bantuan ini amat besar ertinya kepada penerima selain dapat mengurangkan beban ibu bapa selain dapat menyuntik semangat serta motivasi kepada pelajar yang akan menduduki Sijil Pelajaran Malaysia (SPM),” katanya.

“Menerusi program ini Yayasan Bank Rakyat menyumbang sebanyak RM20,000 untuk membantu seramai 200 pelajar untuk itu kita lakukan pemilihan lima buah sekolah.

“Pemilihan ini dibuat oleh pihak sekolah bagi memilih pelajar yang layak, ini bagi membantu mereka membuat persediaan menghadapi SPM tidak lama lagi,” katanya.

Menurutnya lagi, di peringkat DUN Asahan, sebanyak RM150,000 dibelanjakan untuk pembangunan di dalam sekolah, program tuisyen rakyat serta sumbangan kepada sekolah.


16 Hutan Simpan Kekal di Kelantan diceroboh pembalak haram

KOTA BHARU 7 Dis. – Sebanyak 16 daripada 37 Hutan Simpan Kekal (HSK) di Kelantan dikesan diceroboh pembalak haram bagi mendapatkan kayu bernilai tinggi sejak lima tahun lepas.

Pengarah Jabatan Perhutanan Kelantan Abdul Khalim Abu Samah berkata daripada 16 kawasan HSK yang diceroboh itu, kebanyakannya berlaku di jajahan bahagian timur Kelantan.

Beliau berkata malah terdapat kumpulan pembalak haram itu turut terdiri daripada penduduk setempat, bagaimanapun, kegiatan pencerobohan itu masih terkawal kerana hanya melibatkan kumpulan yang kecil.

“Setakat ini, kita kesan ada 10 kumpulan yang melakukan kegiatan itu dan sebahagian daripadanya telah ditahan serta jentera dan peralatan mereka dirampas,” katanya ketika ditemui di pejabatnya di Kota Darul Naim di sini, hari ini.

“Kumpulan ini biasanya amat berkemahiran kerana mampu membelah kayu hanya menggunakan mesin gergaji tidak sepertimana yang digunakan di kilang kayu,” katanya.

Menurutnya, kegiatan tersebut membabitkan kawasan HSK di Lebir, Ulu Sat dan Ulu Galas, masing-masing terletak di jajahan bahagian timur dan selatan di Kelantan.

“Dalam operasi terbaru bulan lalu, pihak jabatan telah merekodkan tiga kes iaitu dua di Jeli dan satu kes di Tanah Merah.

“Kes ini melibatkan pencerobohan HSK dan pemilikan kayu yang tidak berdaftar oleh sebuah kilang kayu di Tanah Merah dan disyaki mendapatkannya daripada sumber tidak sah,” tambahnya.


Johor dilanda banjir: 1,591 mangsa dipindahkan ke 21 PPS di empat daerah

JOHOR BAHRU, 1 Mac – Tidak sampai sebulan, Johor kembali banjir di empat daerah melibatkan pemindahan 1,591 mangsa ke 21 pusat pemindahan sementara (PPS) setakat 8 pagi ini, susulan hujan lebat yang berterusan sejak pagi semalam.

Jawatankuasa Pengurusan Bencana Negeri (JPBN) menerusi kenyataan memaklumkan enam PPS masing-masing di daerah Segamat, Kluang dan Johor Bahru selain tiga PPS di Kota Tinggi, dibuka secara berperingkat mulai 10.30 malam tadi sehingga 3.20 pagi tadi.

“Seramai 209 keluarga terjejas banjir di Segamat, 162 keluarga di Kluang, 131 keluarga di Johor Bahru dan 32 keluarga di Kota Tinggi,” kata jawatankuasa itu.

Sementara itu, menurut Jabatan Meteorologi Malaysia, hujan sangat lebat pada tahap bahaya dijangka berterusan sehingga esok membabitkan semua 10 daerah di negeri itu.

Selain itu, beberapa sungai di Johor telah melepasi paras bahaya iaitu Sungai Segamat (Segamat) yang merekodkan bacaan 38.32 meter (m); Sungai Lenik (Segamat) 13.74m; Sungai Lenik, Ladang Chaah (Segamat) 6.73m; Sungai Kahang, Kampung Contoh (Kluang) 15.49m; dan Sungai Sayong, Kampung Murni Jaya (Kulai) di paras 18.93m.

Turut melepasi paras bahaya ialah Sungai Skudai, Kampung Separa (Kulai) 18.8m; Sungai Pontian Besar, Kampung Melayu Bukit Batu (Kulai) 12.01m; Sungai Pulai, Kampung Ulu Pulai (Pontian) 2.85m; Sungai Skudai, Kampung Laut (Johor Bahru) 5.6m dan Sungai Skudai, Kampung Pasir (Johor Bahru) 1.05m.


Polis keluarkan 16,163 saman langgar lampu isyarat merah dalam tempoh 15 hari operasi

KUALA LUMPUR, 5 Oktober – Polis mengeluarkan 16,163 saman pada Operasi Khas Lampu Isyarat Merah dalam tempoh 15 hari operasi di seluruh negara bermula 15 hingga 30 Sept lepas.

Setiausaha Polis Diraja Malaysia (PDRM) Datuk Noorsiah Saaduddin berkata operasi tersebut menumpukan kesalahan melanggar lampu isyarat merah dengan saman paling banyak dikeluarkan melibatkan motosikal iaitu 8,211 saman diikuti kereta (6,083), lori (528), van (264), bas (22) dan 1,055 saman untuk lain-lain kenderaan.

“Seramai 27 individu ditahan mengikut Akta Pengangkutan Jalan Raya 1987, Akta Dadah Berbahaya 1952 dan memiliki waran tangkap saman trafik dalam operasi itu.

“Polis memandang serius sikap dan trend pengguna jalan raya yang mewujudkan risiko kemalangan ekoran tidak memberhentikan kenderaan di lampu isyarat dan orang ramai dinasihat supaya sentiasa berhati-hati dan mematuhi isyarat lalu lintas yang telah ditetapkan bagi menjamin keselamatan semua pengguna jalan raya,” katanya dalam kenyataan hari ini.


Pingat emas terakhir Juwaidi?

“INI mungkin pingat terakhir saya di Sukan SEA”. Itu kata pemenang tujuh pingat emas Sukan SEA dalam acara memanah, Juwaidi Mazuki, 32.

Menurutnya selepas memenangi dua pingat emas di Hanoi, Vietnam bulan lalu, ia mungkin menjadi penampilan terakhirnya memandangkan sukan memanah mungkin tidak akan dipertandingkan pada temasya di Kemboja, tahun depan.

“Ini edisi kelima Sukan SEA untuk saya dan mungkin saya tidak akan beraksi lagi selepas ini kerana Kemboja mungkin tidak akan menyenaraikan sukan ini memandangkan mereka tidak kuat dalam sukan memanah.

“Mungkin kena tunggu edisi berikutnya di Thailand. Jika saya masih dipilih, saya akan teruskan, tetapi jika tempat saya diambil alih atlet junior saya akan akur,” katanya.

Beliau berkata demikian ketika ditemui pada Majlis Penyerahan Insentif daripada kerajaan negeri di bawah Skim Hadiah Insentif Kemenangan Sukan Negeri Melaka, semalam.

Menerusi skim tersebut, Juwaidi menerima ganjaran berjumlah RM23,000 hasil kejayaannya merangkul dua pingat emas dalam acara Recurve individu dan compound berpasukan campuran dan satu gangsa acara berpasukan lelaki pada temasya dwitahunan itu.

Mengulas mengenai kejayaannya itu, Juwaidi yang juga jurulatih atlet SUKMA Melaka menyifatkan kejayaan pada temasya kali ini antara yang terbaik terutama apabila buat julung kali berjaya menyumbang pingat emas dalam acara individu.

“Sebelum ini pencapaian terbaik saya adalah pingat perak acara individu di Sukan SEA Kuala Lumpur, alhamdulillah ini kali pertama bawa pulang emas.

“Walaupun kita gagal mempertahankan emas dalam acara berpasukan, namun bagi saya kejayaan pada temasya kali ini tetap manis sepanjang karier saya sejak menyertai pasukan kebangsaan pada 2013,” katanya.


Kim Swee dilantik Pengarah Teknikal FAM

BEKAS pengendali Harimau Malaya, Datuk Ong Kim Swee diumum sebagai Pengarah Teknikal Persatuan Bolasepak Malaysia (FAM) yang baharu berkuat kuasa 1 Januari.

FAM dalam satu kenyataan berkata, Kim Swee dianggap pilihan terbaik untuk menjawat jawatan berkenaan memandangkan pengalaman luasnya sebagai pemain dan jurulatih dalam pelbagai peringkat.

untuk rekod, Kim Swee bukan lagi nama asing dalam arena bola sepak negara memandangkan anak jati Melaka itu sebelum ini pernah mencungkil ramai bakat-bakat muda negara selepas memulakan kariernya dalam bidang kejurulatihan.

Dia yang juga bekas pemain tengah Melaka, Sarawak dan Sabah pada era 1990-an, turut menjadi antara individu penting membantu skuad Bawah 23 tahun (B23) negara meraih pingat emas Sukan SEA 2011 di Jakarta, Indonesia, disusuli pingat perak Sukan SEA 2017 di laman sendiri.

Selain itu, dia juga turut mengemudi pasukan muda negara melakar sejarah mara ke suku akhir Kejuaraan B-23 Konfederasi Bola Sepak Asia (AFC) 2018 di China dan layak ke peringkat kalah mati Sukan Asia 2018 di Indonesia.

Beliau turut pernah dilantik sebagai pengendali sementara skuad kebangsaan sebanyak dua kali iaitu dari 3 Februari 2014 hingga 28 Jun 2014 selepas kontrak Datuk K Rajagobal sebagai ketua jurulatih kebangsaan tamat dan dari 5 September 2015 hingga 18 Januari 2016 selepas Dollah Salleh meletak jawatan sebagai ketua jurulatih kebangsaan.

Kim Swee kemudian akhirnya dilantik secara penuh sebagai ketua jurulatih kebangsaan dari 18 Januari 2016 hingga 25 Mac 2017 dan selepas itu, beliau diamanahkan pula untuk mengendalikan skuad B-22 negara bagi menghadapi Sukan SEA 2017.


Ladang sawit dipercayai punca banjir berlaku dua kali seminggu

AYER LIMAU 10 Ogos – Kejadian banjir berulang di Kampung Ramuan China Besar, di sini, dipercayai berpunca daripada anak sungai yang dipenuhi sisa buangan kelapa sawit, kata Ahli Dewan Undangan Negeri (Adun) Ayer Limau, Datuk Hameed Mytheen Kunju Basheer.

Beliau berkata, sebuah ladang kelapa sawit di Sungai Baru perlu bertanggungjawab terhadap perkara itu dan perlu segera mencari jalan penyelesaian bagi mengelakkan kerugian berterusan dihadapi penduduk setempat.

“Apabila kita lihat sungai yang tersumbat ini bukan saja dipenuhi dengan sisa pelepah kelapa sawit malah dengan pokok sawit pun terhanyut mengakibatkan air naik ke rumah penduduk sekitar.

“Minggu lalu sebanyak 23 buah rumah terjejas dan kita dapati hari ini sebanyak 13 buah rumah berdepan kejadian ini yang berpunca daripada masalah sama.

“Kita minta Sungai Baru Estate bersama-sama bertanggungjawab dalam mengatasi masalah ini bagi memastikan kejadian banjir tidak berulang di kampung ini,” katanya ketika dihubungi Melaka Hari Ini.

Mengulas lanjut, beliau mendakwa lambakan sisa sawit yang disalurkan ke sungai kampung berkenaan berpunca daripada sistem pengurusan ladang yang tidak mempunyai loji pelupusan.

Rentetan itu pihaknya akan berurusan dengan pihak ibu pejabat pengurusan estet berkenaan bagi memastikan isu bajir yang berlaku segera diatasi di kampung berkenaan.

“Kita akan terus berurusan dengan pihak ibu pejabat untuk melaporkan perkara ini agar mereka bersama-sama bertanggungjawab bagi menyelesaikan isu banjir berulang dari kampung Ramuan China Besar,” tegasnya.